Arkamurka natur taldea: Galdera zaharrei erantzun berriak: basabizitzaren ikerketarako aurrerapen molekular eta informatikoak\n2015(e)ko apirilakren 20(a), astelehena\nGaldera zaharrei erantzun berriak: basabizitzaren ikerketarako aurrerapen molekular eta informatikoak\nAntton Alberdiren eskutik galdera zaharrei erantzun berriak izenburuarekin basabizitzaren ikerketarako aurrerapen molekular eta informatikoak gaitzat hartuta, apirilak 28an, arratsaldeko 8tatik aurrera Arkamurkako lokalean izango da hitzaldia.\nTeknologia eta teknika berriak garatuz joan ahala, naturaren eta basabizitzaren ikerketak aldaketa handiak jasan ditu. Duela hainbat urte erantzun ezin zitezkeen galderak erantzuteko moduan gara gaur egun, eta baita duela urte batzuk planteatu ere egin ez zitezkeen galderak planteatzeko moduan ere. Bi izan dira basabizitzaren ikerketan aurrerapausu nabarmenak egitea ahalbidetu duten faktore nagusiak: baliabide informatikoen garapena eta teknika molekularren inplementazioa. Hitzaldi honen helburua azken urteotan jazo diren aldaketa tekniko eta teknologiko horiek basabizitzaren ikerketarako nola aprobetxatu diren erakustea izango da. Ikerketa-adibide deigarriak erabiliz, eta guztiok ulertzeko moduan, basabizitzaren ikerketaren egungo joera nagusiak eta teknika aurreratuenak ezagutuko ditugu.\n27 urte. Biologian doktorea, EHUko ikerlaria. Elgoibarren jaioa, Getarian bizi da egun. Animalien ekologia, biogeografia eta eboluzioa aztertzen ditu, eta ikerketa saguzarrekin egiten du, batez ere.\nHitzaldiaren helburua basabizitza ikertzeko azken urteotan garatu diren teknika eta metodologiak azaltzea izango da, metodo genetikoek eta bioinformatikoek eskaintzen dituzten aukera berriak erakutsiaz\nEgilea: Asier Aldalur Zulaika ordua: 18:12\nAsteburuko irteerak; Iruñeara orkideak ikustera et...\nGaldera zaharrei erantzun berriak: basabizitzaren ...\nZARAUZKO XVll ASTRONOMIA ASTEA


Ilegalizazioa | Iritzia | Berria\nAitor Estebanek ez zuen Vox-eko kide bat agurtu telebistako eztabaida baten ostean. Zeharo bat egiten dut bere jarrerarekin, arrazoia zeukan, bai politikoki eta bai pertsonalki. Orain, Estebanen alderdiaren azalpenek grazia egin zidaten. Izan ere, EAJk txio batean esan zuen frankistei ez zaiela bostekorik eman behar. Ados, baina frankistek ez badute bostekorik merezi, PPkoek ere ez. Badakigu, badakite, gauza jakina da, Francoren hurbileko jendeak eratu, indartu eta ideologizatu zutela Espainiako alderdi popularra. Beraz, ados nago frankistek ez dutela guk eskua ematerik merezi esatean, baina frankistaren definizioan baditugu desberdintasunak.\nZer esanik ez, Vox-ek EAJ legez kanpo utzi nahi duela esan bezain laster, lehendakariak hitza hartzea izugarria da. Ahaztu egingo zitzaion igual, baina beste alderdi batzuei ere mehatxu egin die Vox-ek. Are gehiago: alderdi batzuk legez kanpo zeuden duela zortzi urte eskas. Eta Jaurlaritza ez zen inorekin aurrez aurre jarri. Bai, badakit: Jaurlaritza instituzio bat da eta alderdia beste zerbait da. Hain zuzen ere, horregatik iruditzen zait eskandalagarria lehendakaria, ustez guztiona, bere alderdia ukitzen dutenean bakarrik asaldatzea. Lehendakariari, guztionari, guztion eskubideen defentsa dagokio.


kritiken hemeroteka » Gizakion minen barnetik\nGizakion minen barnetik Bixente Serrano Izko / Berria, 2010-07-04\nPieza bitxiak dira egile honen guztiak, mimoz landuak, hala euren planteamendu estetiko eta filosofikoetan, nola euren xehetasunetan. Gaur eskuartean dudan Gizakiaren minak ez da salbuespen. Hamalau ipuin labur liburu labur batean. Pertsonaia anitz guztira, egoera anitz, narratzaile ezberdinak —hirugarren edo lehen pertsonan—, askotariko agertokiak, denbora eta espazio aldagarriak, errealitate historiko zein egunerokoak eta asmazio hutsak tarteka —are elkarrekin gurutzaturik ere—, halako tapiz mugikor batean murgilarazten du irakurlea Karlos Linazasorok. Gizakioi buruzko inpresio filosofikoek, antropologia ikuspegi batek inspiraturiko kontakizun eta pasadizoak, balio sinbolikokoak, irakurterrazak euren horretan, irakurlea aise daramatenak ikuspegi horretan sartzera, ikuspegi malenkoniatsu batean sartzera alegia. Sentiberatasun finaz asmaturiko pasarteak —kasuren batean, aukeran, ez hain fina, samurberegiak niretzat—, erriktus ironiko bat sortuko zaio irakurleari malenkonia horretan arinago sentitzeko.\nBakarrizketaren bidez baina zu batekin hitz eginez kontaturikoak ditugu Gret eta Marraska lurperatu arren, esperientzia historiko gogorrak —nazien bidegabekeriak, XX mendeko sekulako gerra giroak—, bakarlarien barne-barnetik azalduak. Fantasiazkoak dira Piramidea eta Z.E.-ri buruzko txostena, lehen pertsonan ere narraturikoak, Kafkaren mundua gogorarazten digutenak. Gret ipuinean antzera, gerra krimenen erantzule baten aurkezpena dugu Fernando Casaresen bizitza alderraia, Francoren gerrakoa orain, biktimen ondorengo batek ikusita; fina ere ikuspegia. Eguneroko errealitatearen gainean eraikiak daude bertzeak, bikote-harremanak, leialtasuna eta traizioak, desengainuak, bakardadea, erruduntasuna…, gure ohiko miseria ezti-mingotsak saltsa gisa; ia guztien haria ekintza zehatzetan bainoago, elkarrizketetan garatzen da, Paracieloseko labarrak-en izan ezik, ekintza-narrazioetatik hurbilagoa berau.


Declinación > EUSKARA SATORRA\nDeclinación en euskera\nOngi etorri kanalera, hemen aurkituko dituzu deklinabideei buruzko bideoak euskaraz eta gaztelaniazko azpitituluekin.\nIkasi euskara: NOR\nEuskaraz, esaldi bat osatzen duten sintagma guztiak gainbehera doaz, hau da, guztiei atzizki bat gehitzen zaie. Oso kasu adierazgarria da espainieraz "de" preposizioak izan ditzakeen funtzio ezberdinak. Beraz, gaur 12 bideorekin hasiko gara, eta kasu erabilienei buruz hitz egingo dugu.\nEta, hasteko, nor kasuaz hitz egingo dugu. Bideoarekin jarraitu aurretik, aipatu behar da gaurko bideoa egiteko informazio eta testu gehiena santurtzieus.com webgunetik lortu dutela. Santurtziko euskaltegiaren webgunea da, eta maiz erabiltzen dugu informazio iturri gisa.\nIkasi euskara: NORK\nEuskaraz, perpaus bat osatzen duten sintagma guztiak gainbehera doaz, hau da, guztiei atzizki bat gehitzen zaie. Oso kasu adierazgarria da espainieraz "de" preposizioak izan ditzakeen funtzioak. Beraz, 12 bideo ditugu gaur egun, kasu erabilienei buruz hitz egiteko. Eta gaur egun Nork auziarekin jarraitzen dugu.\nEuskara, mundua begiratzeko beste era bat\nEuskaraz, esaldi bat osatzen duten sintagma guztiak gainbehera doaz, hau da, guztiei atzizki bat gehitzen zaie. Oso kasu adierazgarria da espainieraz "de" preposizioak izan ditzakeen funtzio ezberdinak. Beraz, 12 bideo ditugu gaur egun, kasu erabilienei buruz hitz egiteko. Eta gaur egun nori kasuarekin jarraitzen dugu.\nIkasi euskara: latin power\nEuskaraz, esaldi bat osatzen duten sintagma guztiak gainbehera doaz, hau da, guztiei atzizki bat gehitzen zaie. Oso kasu adierazgarria da espainieraz "de" preposizioak izan ditzakeen funtzio ezberdinak. Beraz, 12 bideo ditugu gaur egun, kasu erabilienei buruz hitz egiteko. Eta gaur egun noren kasuarekin jarraitzen dugu.


Indarkeria sexistari erantzuteko protokoloa onartu dute Villabonan. Noticias de Gipuzkoa\nIndarkeria sexistari erantzuteko protokoloa onartu dute Villabonan\nImagen de archivo de una concentración contra la violencia machista.\nMugimendu kooperatibo baten irudia eskaintzea du helburu lankidetza programa honek\nSábado, 21 de Julio de 2018 - Actualizado a las 06:03h.\nVillabona - Gipuzkoako Foru Aldundiak aurkeztutako Emakumeen kontrako Indarkeriaren aurrean erantzun publikoa emateko Protokolo Instituzionala onartu du Villabonako udal Gobernuak.\nEraso sexistak salatzerako orduan, gizarte agente eta Udalak lankidetza frente bat sortu eta indarkeria matxistaren aztarna duten ekintzen aurkako zilegitasunezko mugimendu kooperatibo baten irudia eskaintzea du helburu plan honek.\nOnartu den protokoloak, homofobia, lesfobia eta transfobia indarkeria kasuak barnean hartzen dituelarik, indarkeria sexistaren aurrean tolerantzia zero duen kultura bat sortzea bilatzen du;eraso-tzailearen zigorgabetasuna, biktimaren errespetua eta berbiktimizazioa ekidingo dituzten erantzun irmoak hartuz. Protokoloaren garapenak argi uzten du, beti indarkeriaren errespontsabilitatea eragiten duenarena dela eta ez biktimarena. Aldi berean, akzio plan honek, beste indarkeria eszenatoki desberdinetarako erantzun espezifikoak ere aurreikusten ditu, biktimen arretaren arduradunak diren udal sailen sistema koordinatu bat eta Ertzaintza, Osakidetza, mugimendu asoziatibo eta Foru Aldundiko kideen arteko kooperazio orokorrago bat lortuz.\nHerrigintza programa Fruituak ematen ari da Villabonako Udalak abiarazi duen Osatuz Herrigintzako birsorkuntza programaren bigarren fasea. Aurreko astean, banku berriak jarri ziren errepidetik gertuen dauden Arroa eta Errota auzoetako eremuetan. Hiri-altzariak berritzen dituen jarduera hau, hurrengo urtean amaituko da Arroa eta Errotako eremu berriak eta udalerriko beste eremu ba-tzuekin jarraituz. - M.S.S.\nSe reanudan las obras del hotel de Siervas de María tras un año de parón\nAbren expediente a un bar por colocar una mesa corrida en la calle\nDonostia Kultura impartirá en euskera los cursos para jóvenes\nLos elgoibartarras hacen pueblo\nHondarribia renueva hoy su voto a la Virgen de Guadalupe\nLa Feria Agrícola Ecológica visita esta mañana Errenteria\nAstigarraga alcanza el 79% de recogida selectiva de residuos con contenedores\nEl festival de folclore de Urretxu se adelanta una semana\nEl triatlón de Zumaia recibe hoy a 600 participantes


Jacuzziren semeak burbuilazko bainuak behar ditu\n2019ko azaroaren 15a, ostirala | Ordua Euskal Herrian 08:19:59\nEzkerretik eskuinera: zazpi Jacuzzi anaiak (Francesco, Rachel, Valeriano, Galindo, Candido, Giocondo eta Giuseppe); bainurako ponpa, 1955ean merkaturatua; eta Jacuzzi enpresaren saltoki zaharrenetakoa, urte batzuk geroago.Jacuzzi Air Baths\nPordenone (Friuli, Italia), 1900. Jacuzzi familiak jaioterritik alde egitea erabaki zuen, itsasoaz bestaldera bizibide hobea lortu asmoz. AEBetan zazpi anaiek, beren bizimodua hobetzeaz gain, beste askorena ere hobetzea lortuko zuten mende erdi geroago.\nKaliforniako Berkeleyn ezarri ziren eta anaia zaharrenak makinak maneiatzen hasi ziren lanean. Esperientzia hark lagunduta eta San Francisco inguruan egin zuten hegazkin ikuskizun batek inspiratuta, 1915ean Rachel Jacuzzi hegazkinentzako propultsio-helizeak egiten hasi zen. Urte berean Jacuzzi Brothers enpresa sortu zuen anaiekin batera, eta Jacuzzi Toothpick (Jacuzzi txotxa) izeneko helize arrakastatsua merkaturatu zuen. Berehala kabina itxiko lehen hegazkin planobakarra asmatu zuten, eta ale asko ekoiztu behar izan zituzten, AEBetako posta zerbitzuak San Franciscoko badiatik Yosemitera pertsonak eramateko hegazkin hura aukeratu baitzuen.\nBaina 1921ean Giocondo anaia konpainiaren planobakarrean izandako istripu batean hil zen eta, ezbeharra gogoan, enpresak hegazkinak egiteari utzi zion. Hegazkinetako ponpa hidraulikoak egiten pilatutako esperientzia nekazaritzarako ponpak ekoizteko erabili zuten orduan. Jacuzzi ponpa berritzaileak Kaliforniako Estatu Azokako urrezko domina lortu zuen 1931n, negozio lerro berriaren arrakastaren seinale.\n1943an, 15 hilabete zituela, Kenneth Jacuzziri erreuma-artritisa eta, beraz, min kronikoa diagnostikatu zioten. Candido Jacuzziren semea hidroterapia saioak hartzen hasi zen inguruko ospitale batean, baina saioek ez zuten oinazea luzaroan arintzen, eta haurra sufritzen ezin ikusita, nekazaritzarako ponpa hidraulikoa etxeko bainuontzian probatzea erabaki zuen aitak. Kennethen osasunak nabarmen egin zuen hobera, eta handik urte batzuetara gaixotasun kronikoak ez zion eragotzi enpresaren gidaritza bere eskuetan hartzea.\nDoikuntza batzuk erantsita, Jacuzzik 1955ean merkaturatu zuen ponpa, eta 1968an turrustak integratuta zituen bainuontzia ekoizten hasi zen. Hasieran erabilera terapeutikoarekin lotu arren, Hollywoodeko izarrek luxu bihurtu zuten, eta 1970eko hamarkadan, spa industria modernoarekin batera, ekoizpenak eztanda egin zuen. Jacuzzitarrak 1976 arte izan ziren enpresaren jabe; hidromasaje bainuontziak ez ziren sekula konpainiaren ekoizpen lerro nagusia izan, baina haien abizena beti egongo da turrusta-bainuen plazerari lotuta.


Aitor Etxebeste: «Pertsonaia bat marraztetik animatzera jauzi handia dago» : Oarsoaldeko Hitza\nAitor Etxebeste: «Pertsonaia bat marraztetik animatzera jauzi handia dago»\nPaperetik zinemara egin zuten salto oiartzuarraren marrazkiek ‘Nur eta herensugearen tenplua’ filmean. Orain, lehenengoz, animazio zuzendari gisa aritu da ‘Lur eta Amets’-en.\nAitor Etxebeste, 'Lur eta Amets' filmeko animazio zuzendaria.\n27 urterekin jada bi filmetan parte hartu duzu. Inoiz film baten kredituetan zure izena agertuko zela imajinatu duzu?\nHasiera batean ez nuen argi zertan lan egin nahi nuen. Unibertsitatean hasi nintzen animazioan, nire kabuz. Baina orduan hona iritsiko nintzela ez nuen imajinatu, ezta gutxiago ere.\nNola heldu zinen animaziozko filmak egitera?\nDena unibertsitatean hasi zen, animaziozko irakasle batek Lotura Filmseko argazki zuzendari Edu Elosegi aurkeztu zidanean. Haren bitartez hasi nintzen estudioarekin harremanetan, nire lan eta proiektuak aurkezten. Juanba [Berasategi] ezagutu nuen orduan. Esango nuke gustatu zitzaiola nire lana, eta Nur eta herensugearen tenplua filmerako lana eskaini zidan. Orduan hasi nintzen, eta egia esan eskertu beharra diet bai Juanbari eta bai Mireni [Berasategi], nigan jarritako konfiantzagatik. Haiei esker asko ikasi dut urte hauetan. Imanol Zinkunegiri, Joseba Ponceri eta Edu Elosegiri ere eskerrak eman nahi dizkiet.\nJuanba Berasategiren gonbita, sorpresa ederra ezta?\nIkaragarria. Oso esperientzia ona izan zen. Hasieran betiko beldurrekin hasten zara, baina erritmoa hartu ahala askatzen hasten zara eta barruan duzun hori ateratzen. Egia esan oso-oso gustura aritu naiz bi filmetan. Hona iristeko alde batetik zortea izan dut, esango nuke momentu egokian toki egokian amaitu nuela. Gero egia da gogor egin dudala lan honaino heltzeko.\nZein izan da zehazki zuzendari artistiko gisa egin duzun lana?\nProiektu osoaren inguruan sinesgarritasun edo osotasun artistiko bat sortzea izan da nire lana. Erabaki artistikoak hartu, kolore paletak zehaztu, pertsonaien diseinuak filmerako birmoldatu… Saiatu gara ipuineko itxura antzekoa mantentzen.\nZertan gozatu duzu gehien?\nEgia esan pertsonaiak diseinatzen asko gozatu dut. Alde batetik, ipuinetatik pertsonaia asko hartu ditugu, baina bestetik, berri asko sortu behar izan ditugu. Eta horien diseinatze prozesua asko gustatu zait. Orokorrean erabaki artistikoak nire kabuz hartzea gustuko izan dut.\nBestelako lanekin alderatuta lan zailagoa izan al da animaziozko film bat egitea?\nAzken proiektu honek magnitude handiagoa izan du, proiektua potoloagoa izan da. Lehen filmean esperientzia batzuk bildu nituen, eta oraingoan, berriz, berri asko. Zaila bezain ederra izan da prozesu guztia.\nAzken honetan, gainera, erantzukizun handiagoa izan duzu.\nBai, zentzu horretan erantzukizun handiagoa izan dut, animazio zuzendari gisa aritu bainaiz. Postu horretatik ikusita, konplexuagoa izan da prozesua, ardura handiagoa izan dut.\nPaperetik animaziora, aldaketa handia dago?\nAldaketa handia da. Bi modalitate erabat ezberdin dira. Gauza bat da marrazki edo ilustrazio bat egitea eta beste bat animatzea. Are gehiago film bat egiteko bada. Hor prozesu industrialago batean sartzen zara, gauza askoz ere gehiago izan behar dituzu kontuan. Ezin duzu iritsi zuk nahiko zenukeen punturaino, beti ardatz batzuk marraztu behar dira, bestela galduko zinateke.\nFilm baterako pertsonai bat zerotik sortzea, ez da lan erraza.\nEz, ez da lan makala. Prozesua oso luzea da. Pertsonaia bat diseinatzetik animatzera jauzi handia dago. Animatzean batez ere luzatzen da prozesua. Fotograma bakoitzeko marrazki bat egin behar baldin badugu, pentsa, milaka marrazki egiten ditugu. Ipuinetan marrazki bakarra egin behar da, baina filmean aldiz, zientoka. Baina hemengo lan metodologiak asko laguntzen du horretan. Asko baloratzen dut hemengo lan egiteko modua. Bakoitzak pixka bat denetik egiten dugu, ez gara denak mugatzen soilik gauza bat egitera, eta hori asko eskertzen da, dinamismo bat ematen dizu gauza ezberdinak ukitzeak. Edozein lanerako denon arteko elkarlana beharrezkoa da.\nHorrelako lan batean zein izaten da erronkarik handiena?\nErronka handiak gauza asko izan daitezke, baina adibidez animazioa prozesu zaila izaten da. Nik honetan ez dut parte hartu, baina gidoia egitea gauza zailenetako bat iruditzen zait. Sormen asko behar da horretarako. Gidoi horretatik sortu beharreko animatika edo storyboard-a ere prozesu konplexua da. Pelikula bat egiteko prozesu guztiek dute zailtasun puntu bat, baina egia da denbora gehien eraman dezakeen prozesua animazioa dela. Hor esku asko behar dira, eta zorionez, marrazkilari oso onak izan ditut ukondoz ukondo lanean.\nGustura geratu zara lanak emandako emaitzarekin?\nBai. Estetikoki begiratuta iruditzen zait nahiko produktu polita atera zaigula, saiatu gara dena ahal dugun hoberen egiten, eta orokorrean oso pozik gaude taldean.\nNoiz erabaki zenuen mundu honetan sartu nahi zenuela?\nAspalditik datorkit marrazki zaletasuna, haurra nintzenetik. Egia esan, gerora pintura ikastaroak ez zitzaizkidan batere gustatzen, eta esaten nuen: ‘Nik hau ez dut nahi’ [barrez]. DBHn izan zen aldaketa, zorionez. Betidanik paperean marraztea asko gustatu izan zait, txikitatik marrazten aritu naiz. Heziketa alor honetan jarraitzeko aukera zegoela ikusi nuen, eta ez nuen zalantzarik izan.\nArkatza, akuarela, ordenagailua… Zein lanabes duzu gustukoen?\nDenetik ukitu dut. Eskuz ere marrazten dut paperean, baina gehienbat digitala dut gustuko, ordenagailu bidezko lana. Onartu behar dut paperean ere asko gustatzen zaidala marraztea, ilustratzea. Pena da, baina papera nahiko ahaztuta daukat, uste dut berreskuratu beharko nukeela [barrez].\nEredurik gertu izan duzu? Nor jarraitzen duzu?\nBetidanik Dei Gaztelumendi oiartzuarraren lanak erakarri nau, beti izan da eredu niretzat. Deiren lanak txunditu ninduen, berari esker ezagutu nuen ilustrazioaren eta pintura digitalaren mundua, eta horrek asko deitu zidan. Unibertsitatean sartzea erabaki nuen, eta gaur arte, ez naiz mundu honetatik atera.\nEguneroko lanak, nonbait ikusgai dituzu?\nInstagrameko kontuan marrazki eta ilustrazioak zintzilikatzen joaten naiz, @otaiomaizter kontuan.\nErlazionatutako edukiaAmonaren ganbaran amesten


Errusiako hegazkin prototipoak istripua izan zuen ontzian zeuden pertsona guztiak hil zituen\nHasiera » Azken albisteak » Nazioarteko Azken Albisteak » Errusia Azken Albisteak » Errusiako hegazkin prototipoak istripua izan zuen ontzian zeuden pertsona guztiak hil zituen\nAirlines • Aireportuko • Abiazio • Europako Azken Albisteak • Nazioarteko Azken Albisteak • Azken Bidaia Albisteak • Berriak • Errusia Azken Albisteak • Segurtasuna • Teknologia • Turismo • Garraioa • Bidaia Wire Albisteak • Joerak • Hainbat Albiste\nHegazkinak 1.5 kilometro (0.9 milia) galdu zuen lurreratzeko pista eta lurrarekin talka egin zuenean lehertu zen.\nHegazkina Mosku ondoan erori da.\nErrusiako garraio militarreko hegazkin berria erre eta erori da lehen hegaldian.\nEz da bizirik atera Moskuko hegazkin istripuan.\nErrusiako garraio-hegazkin berria erori egin da proba-hegaldi batean Kubinka aire-oinarrian Mosku parean ateratzen saiatu zenean, eta ontzian zeuden hiru pertsonak hil ziren.\nHegazkinak lurreratze banda 1.5 kilometrotan galdu zuen eta lurrarekin talka egin zuenean eztanda egin zuen.\nLehen datuen arabera, istripua hegazkinaren eskuineko motorrean izandako sute batek eragin zuen.\nHegazkinaren garatzaileak, United Aircraft Corporation-ek, baieztatu du istripua, eta esan du hegazkin prototipoa erori aurretik hegazkinaren eskuineko motorra sutan jarri dela eta Il-112V eskuin aldera okertzea eragin duela. Hegazkinak abiadura galtzen hasi zen irauli eta lurrera erori aurretik Kubinka aire-oinarria.\nUnited Aircraft Corporation-ek (UAC) jakinarazi duenez, hegazkina Ilyushin Aircraft Company-ko pilotu nagusiak, 1. mailako probako pilotuak, Errusiako Heroi Nikolai Kuimov-ek, Dmitry Komarov-eko 1. mailako pilotuak eta Nikolai Khludeyev-eko 1. mailako hegaldi-ingeniariak pilotatu zuten. .\nRostec, United Aircraft Corporation enpresako enpresak iragarri zuen istripua ikertzeko batzorde bat sortuko zuela, eta oraindik esperimentazio fasean dagoela adierazi zuen.\nLegea betearazteko iturri baten arabera, Errusiako azken Ilyushin Il-112V hegazkineko hiru tripulatzaileen gorpuak berreskuratu dira.\nAbiazio industriaren iturri batek esan du Il-112V lyushin-eko tripulatzaileak azken unera arte hegazkina salbatzen saiatzen ari zirela eta hegazkinak bizitegi-eraikinetatik urrundu dituela.\nCDCk premiazko zuzendaritza eman zuen Pfizer edo Moderna ...\nNola gelditu bideo buffer arazoa?\nNepal: kale argazkilariaren ametsa\n18 Osasun abantaila berri izugarriak frantsesaz gozatzerakoan ...\nTanzania Tour Operators-en marketin berria ...\nNazioarteko bidaiarien lehen hegaldia kanpora doa ...


Programa pedagogikoak hainbat ekitaldi biltzen ditu (bisitak, lantegiak, kultura-ibilbideak eta abar), urte osoan zehar egingo direnak, bai Museoan bertan bai Gipuzkoako zenbait tokitan, eta haien diseinua egokitu egiten da talde bakoitzaren beharrizan jakinen arabera.\nPrograma pedagogikoa 2019-2021 - [PDF]\nHelburu nagusia da Museoaren kultura-politikei laguntzea, kasu honetan metodologia pedagogikoak erabiliz, zertarako eta, euskal itsas ondarea eta historia, talde espezifikoei hurbitzeko, hala nola hezkuntza-taldeak, familiak eta entitate soziokulturalak, Museoaren zuzeneko bitartekaritza-zeregina bultzatuz.\nProgramak zeharkako jarduera-sail bat aurkezten du, zeinak zenbait esperientzia aktibatzen baititu; batik bat, jokoaren bidez eta pentsamendu kritikoa erabiltzeraren bidez. Orobat, sorkuntza eta aurkikuntza azpimarratzen dira, prestakuntzarako palanka gisa.\nSustatzen dira partaidetza unibertsala, gizarte inklusioa eta irisgarritasun osoa, eta haren diseinua sortzen da Museoaren eta parte hartzaileen arteko interakzio iraunkor baten ondorioz.


Mendialdean, Euskaraldirako prestatzen - Mendialdea - Alea.eus\nMendialdean, Euskaraldirako prestatzen\nMirian Biteri 2019-11-29 17:20\nPasa den urteko Euskaraldiaren aurkezpena, Kanpezun.\nArraia-Maeztun larunbatera aurreratu dituzte euskararen aldeko ekintzak; Kanpezun abenduaren 3ko arratsaldean egingo dituzte. Datorren urteko Euskaraldirako prestatzen hasiko dira bietan.\nArabako gainerako kuadrilletan bezala, Mendialdean ere askotariko jarduerak antolatu dituzte datozen egunotarako euskararen normalizazioaren alde. Arraia-Maeztun, adibidez, ospakizunak asteburura aurreratzea erabaki dute Amezti euskara eta kultura elkarteak eta Udalak; larunbatean, azaroak 30, eguerdian emango diote hasiera egitarauari, Euskaraldiaren ekitaldiarekin. 2020. urterako prestatzen hasiko dira, herriko ludotekan. Desioak eta bizipenak jasoko dituzte, besteak beste.\nBirgarako zentroan, bitartean, pintxo lehiaketa deitu dute. Parte hartu nahi dutenek pintxo bereziak prestatu beharko dituzte, eta izen "jatorra" jarrita, 15 ale eraman beharko dituzte zentrora. Mokadutxoen dastatzea egiten den bitartean, Iñaki Viñaspre eta Aroa Arrizubieta bertsolariek girotuko dute zentroa. Horrez gain, 14:00etan, bertso poteoa izango da Birgara zein Maeztuko tabernetatik.\nAbenduaren 3an, arratsaldez\nKanpezun, bestalde, abenduaren 3an bertan ospatuko dute Euskararen Eguna, bertako Udalak eta Mendialde IPI-k elkarlanean. Arratsaldeko lehen orduan, tailerrak eta jolasak izango dituzte ikastetxeko neska-mutikoek, eta handik irtetean, askaria plazako arkupetan. Jarraian, 17:30ean, Euskaraldiaren gaineko ekitaldia egingo dute: Arraia-Maeztun larunbaterako aurreikusita dutenaren antzekoa izango da: desioen sarea batera, mezua irakurriko dute, eta talde argazkia ere aterako dute. Dantza festarekin amaituko dute eguna, ludotekan; Sustrai doinuak arduratuko da etxeko etxeko txikienak dantzan jartzeaz.\nArraia-Maeztun eta Kanpezun ez ezik, Mendialdeko bestelako herrietan ere euskararen aldeko jarduerak prestatzen ari direla azaldu du kuadrillako Euskara teknikari Belen Garulok: "Dena dela, oraindik zehazteke daude horietako asko, eta ezin aurreratu. Ekitaldi xumeagoak izango dira horiek", azaldu du.\nDatorren urteko Euskaraldiarako prestatzen lan horietan, ziur pasa den urteak utzitako datuak ere aztertzen dituztela. Horren arabera, Kanpezun 239 lagunek parte hartu zuten (168 ahobizi eta 71 belarriprest); Arraia-Maeztun, 100 (70 eta 30); eta Urizaharrean, 41 (30 eta 11). Bernedo, Lagran eta Haranako daturik ez da ageri.


Ardientzako zuhaitz-hostoa - Ahotsak.eus\nArdientzako zuhaitz-hostoa
Lizar hostoa eta garo zimela ardientzat erabiltzen zituzten. Bakoitza noiz eta nola biltzen zen eta nolakoa zen azaltzen dute. Ardiek gustura jaten zituzten lizarraren hostoak, eta haren adarrak neguan sua egiteko erabiltzen zituzten. Beste zenbait zuhaitzen adarrak ere erabiltzen zituzten. Neguan, berriz, pagoa botatzen zuten behorrentzat, zotzak jan zitzaten.
\nHizlaria(k): Mahai-ingurua Berastegin\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan BRS-028-014 kodeko bideoa nahi duzula aipatzea: ahotsak@ahotsak.eus\nLizar hostoa eta garo zimela ardientzat erabiltzen zituzten. Bakoitza noiz eta nola biltzen zen eta nolakoa zen azaltzen dute. Ardiek gustura jaten zituzten lizarraren hostoak, eta haren adarrak neguan sua egiteko erabiltzen zituzten. Beste zenbait zuhaitzen adarrak ere erabiltzen zituzten. Neguan, berriz, pagoa botatzen zuten behorrentzat, zotzak jan zitzaten.\nGaia(k): Baserria » Baserriko lanak » Baserriko animaliak , Baserria » Baserriko lanak » Mendiaren aprobetxamendua\n-1-Ordun neguako reserba ein behar izaten zendun lizar-hostoa, haik sekatu ta...\n-Lizar hostoa ta?\n-3-Igartutzen zien eta. Sekatuta, e.\n-5-Adarra. Gero adar harek baliotzen du babarrunentzako pardatarako.\n-3-Bi urtekoa behar du, bi urtetik behin arbola bati kentzen zitzaion.\n-6-BordA-ukuillun zutik jarri behar dezu sekatu arte. Zutik sekatzen danen ganba(ra)n pillatu.\n-1-Hegaizek jotzen duenen... Bai, ilbeheran.\n-6-Oain jendeak pentsut eta ibiltzen du baiña ordun ez zan pentsue. Ahal zana eman behar izaten zan, belarra edo\n-1-Garo zimela ere bai, sekatu ta zimeldu eta hue. Garo berdea.\n-6-Usai earra izaten du garo zimelak. Kamaiñetan'e ona izaten zan garo zimela.\n-Garo zimela gorritutakoa?\n-6-Ez, ez, berdea, sekatuta.\n-2-Berdea dagola sekatu.\n-6-Guk Letzalden txabolan kamaiñan lo hartu ta egin bear izaten gendun, mendin Leitze alden eta txabolan eta, garo zimela giro onakin ondu baldin bazan izugarrizko usai earra. Usai bat izaten zun garo zimelak... Belarrak baiño hobea.\n-1-Zeak ere bai, mendin ibiltzen zien ikazkiñek'e. [basolariek]'e bai ta.\n-5-Aiñarra ere bai asko.\n-2-Ordun ikazkiña ta basolari asko izaten zan, eta haik danak txabolan...\n-1-Koltxoiak oain bezelako aukeraik ez zan izaten ordun.\n-2-Koltxoiak basuran ear askoak ikusten die baiño.\n-Lizarra ardiei eta emateko oso-osorik?\n-6-Belarra jarri [ganbelan] eta haren gaiñen jarri hostoa ta ederki jaten zittuen.\n-2-Soil-soill eitten zittuen.\n-6-Belarrai eutsi eitten zion. Gero adarrak pardataako modukoak zienak aparte. Txikik sue piztutzeko. Neguako sua piztutzeko.\n-1-Oain gazteei alperrik da esatea gauza hoik, txorakeriekin ze ai zea?\n-5-Esan, aitzeko bakarra, itteko ez.\n-Eta lizarra? Besterik ez?\n-4-Gerize ere bai. Araitzekin'e bai, araitzekin'e egin izandu da.\n-5-Negun berriz pagoa botatzen zan behorrantzat zotza jateko.\n-6-Behorrak beti hausnarran behar du. Animalietan behorra da onena. Hausnarrik ez du /eztu/, ardik eta behiek eta badue baiña behorrak ez du ta eta beti jaten ari behar du behorrak.\nIkatza bezeroei zakutan eramaten zitzaien\nBaserriko lanetan eta neskame\nBaserriko lana eta errotako lana\nEskolatik baserriko lanetara\nAstoa eta astakumeak\nIdiak, ardiak eta txerriak\nSenarra ganadu-azoka zalea\nTxerriak libre hazten\nIdi gazteak egokienak bertako lur-sailetarako


157. araua: Europako hirien izenak - Euskaltzaindia\nArau honekin, Europako geografia politikoaren euskal exonimo nagusien corpusa osatua geratzen da. Izan ere, arau honetan, Europako hiriak euskaraz nola idatzi behar diren finkatzen du Akademiak.\nFirenze hiria nola da euskaraz? Eta Alemaniako Köln hiria?\nToponimian, nazioartean dabilen irizpide nagusiak dio leku-izenak, oro har, tokian tokiko idazkera errespetatuz idaztekoak direla, ez direla hizkuntza bakoitzaren grafiara moldatzekoak. Har dezagun ingelesezko, gaztelaniazko, frantsesezko edota alemanezko atlas bana, eta aldera ditzagun aurkibideak. Berehala ohartuko gara izen asko eta asko berdin idatzita agertzen direla hizkuntza guztietan. Zenbat eta gugandik urrunago eta ezezagunago lekua, are ziurrago da berdin idatziko dela gure inguruneko hizkuntza guztietan.\nBaina, horrekin batera, garbi ikusiko dugu leku batzuen izenak desberdin idazten direla, hau da, hizkuntza bakoitzak bere moldean idazten dituela. Zein dira horiek? Garrantzitsuenak, hizkuntza bakoitzaren eremutik gertuen daudenak edo, kultura- edo ekonomia-harremanak direla kausa, gertukoak ez izanda ere garrantzitsuak direnak. Horregatik, adibidez, estatu-izenak, askotan, desberdin idazten dira hizkuntzatik hizkuntzara, baita hiri nagusi batzuk ere. Eta grafia-desberdintasun hori gero eta nabarmenagoa da historikoki garrantzitsuak eta hizkuntza-komunitate bakoitzarentzat hurbileko (fisikoki, politikoki, kulturalki edo ekonomikoki hurbileko) izan diren hirien izenetan.\nGure ingurunean, maiz gertatzen da hori Europako hiri nagusien kasuan. Hiri batzuk, historian izan duten edo gaur egun duten garrantziagatik, behin eta berriro agertzen dira komunikabideetan, eskola-liburuetan, literaturan, turismo-iragarkietan. Eta hiri horietako askok, hain zuzen ere garrantzia izan dutelako eta asko erabili direlako, ez dute izen bera, grafia bera, hizkuntza guztietan. Konparazio baterako, Italiako Firenze hiria Florencia idazten da gaztelaniaz eta Florence, berriz, frantsesez. Eta euskaraz nola idatzi behar da?\nGaztelania-hiztunak badaki Florencia idatzi behar duela; besteak beste, RAEk esaten dio (RAE, Real Academia Española). Halaber, frantses-hiztunak badaki Florence idatzi behar duela; besteak beste, IGNk esaten dio (IGN, Institut Géographique National). Horregatik, behar horri erantzuteko, Europako hiri nagusien euskarazko grafia normalizatua arautu berri du Euskaltzaindiak (157. araua: Europako hiriak).\nPraktikotasuna helburu, gaztelaniaz edo frantsesez jatorrizko hizkuntzan ez bezala idazten direnak baino ez dira hautatu arauan sartzeko, pentsaturik haiexetan egin dezakeela zalantza euskaldunak. Hau da, baldin eta dena delako hiri bat gaztelaniaz edo frantsesez jatorrizkoan ez bezala idazten bada, zerrendan sartu da. Beraz, oso garrantzitsua izanagatik gaztelaniaz edo frantsesez berezko grafiarik ez duten hiri-izenak ez dira arauan agertzen. Horregatik, adibidez, Erresuma Batuko Manchester edo Alemaniako Stuttgart ez daude zerrendan, berdin idazten baitira gaztelaniaz eta frantsesez: hiri horietako jatorrizko hizkuntza ofizialetan bezala. Horrek esan nahi du hiri-izen horien grafiak ez direla zalantzazkoak, hau da, euskaraz ere berdin idaztekoak direla: Manchester eta Stuttgart.\nEuropako eskualdeen arauan (154. araua) erabilitako metodologia bera baliatu da grafia erabakitzeko. Lehen-lehenik, euskararen tradizioa aztertu da; gero, gaur egungo erabilera.\nAlfabeto zirilikoa erabiltzen duten herrialdeetako hiri-izenen kasuan, beste irizpide bat erabili behar izan da arauan zein sartu eta zein ez erabakitzeko. Gure alfabetora aldatu behar direnez, denak dira jatorrizkoan ez bezala idaztekoak. Horregatik, Bielorrusiako, Bulgariako, Errusiako eta Ukrainako hiri nagusiak edo dena delakoagatik garrantzia dutenak edo izan dutenak baino ez dira agertzen arauan. Gainerako hiri-izenak euskaraz idazteko, 156. arauan (Alfabeto zirilikoz idatzitako izenak euskarara aldatzeko transkripzio-sistema) zehazten den transkripzio-sistema aplikatu behar da.\nIdazki honen hasierako galderek badute orain erantzuna, Euskaltzaindiak arautua:\nItaliako Firenze hiria Florentzia idaztekoa da euskaraz; eta Alemaniako Köln hiria, Kolonia. Hona hemen beste adibide batzuk: Astrakhan, Dresden, Frankfurt, Gante, Haga, Krakovia, Milan, Munich, Porto, Rotterdam, San Petersburgo, Txernobyl, Turin, Venezia...


Jaiotzak %1,9 murriztu ziren Euskal AEn 2012ko bigarren hiruhilekoan\nHomeGaiakJaiotzakPrentsa Oharrak Jaiotzak %1,9 murriztu...\nEUSKAL AEko JAIOTZEN ESTATISTIKA (JAIE) 2012ko 2. hiruhilekoa\nAraban bakarrik gehitu dira jaiotzak\n2012ko bigarren hiruhilekoan, Euskal AEn 5.250 haur jaio ziren, iazko aldi berean baino %1,9 gutxiago, Eustaten datuen arabera. Araban bakarrik eduki ditugu jaiotza gehiago: 855 haur guztira, %1,9ko hazkundea. Bizkaian 2.681 haur jaio ziren, %1,5eko jaitsiera; Gipuzkoan 1.774, %4,2 gutxiago, 2011ko bigarren hiruhilekoaren aldean.\n2012ko apiril, maiatz eta ekainean, ezkontzaz kanpoko jaiotzak %34,5 izan ziren; 2011ko hiruhileko berean %32,8. Araba, %35,4, batez bestekoaren gainetik ibili da; Gipuzkoan %34,1 eta Bizkaian %34,4.\nJaiotza-hurrenkeraren arabera, 2012ko bigarren hiruhilekoan, erdiak baino gehiago, 2.807, lehenengo haurrak izan ziren; 1.997 (%38) aurretik beste bat zegoen familietara iritsi ziren; hirugarren eta ondorengoak, %8,5.\nJaiotzen %20an amak 30 urte baino gutxiago zituen\nJaiotzak amaren adinaren arabera banatzen baditugu, ikusiko dugu 30-34 urteko amen taldea oraindik ere nagusi dela argi eta garbi, haien artean gertatu baitziren erditzeen %39,8. Talde horren ondotik, hurrengo goragoko taldea kokatu zen, hau da, 35-39 urte artekoa (%33,9). Askoz ehuneko txikiagoak dauzkate 25-29 urte bitartekoek (%14,2), 25etik beherakoek (%5,7) eta 40tik gorakoek (%6,5).\nAma ezkongabeen amatasun-adina ama izan direnen multzoarenaren azpitik dago; ama ezkongabeen %11,5 25 urtetik beherakoak baitziren, eta 25-29 urteen artekoak %18,8.\nAmen %16 atzerritarra da\n2012ko udaberrian Euskal AEn ama izandakoen %16,1 atzerritarrak ziren. Araba oso goitik dago, %22,3; Bizkaian %15,3 eta Gipuzkoan %14,2.\nEuskal Estatistika-Erakundea / Instituto Vasco de Estadística Donostia-San Sebastian kalea, 1 01010 Vitoria-Gasteiz Tel.:+34-945-01 75 00 Faxa:+34-945-01 75 01 Helbide elektronikoa: Harremanetarako pertsona: Martín González Hernández Tel.: +34-945-01 75 49 Faxa: +34-945-01 75 01 Euskal AEKo JAIOTZEN ESTATISTIKAri buruzko prentsa-ohar gehiago Euskal AEko JAIOTZEN ESTATISTIKAri buruzko datu-bankua


Morris - Wikipedia, entziklopedia askea.\nKortrijk, 1923ko abenduaren 1a\nBrusela, 2001eko uztailaren 16a (77 urte)\nSt Joseph College, Aalst (en)\nkomikigilea, gidoilaria, film-zuzendaria, marrazkilaria eta ilustratzailea\nKnight of the Order of Leopold I (1991)\nBelgikako Kortrijk herrian jaioa, Morris, "Compagnie Belge d'Actualités animation studios (CBA)"n hasi zen marrazten. Hauek, sortu berriak ziren estudioak ziren. Bertan Peyo eta André Franquinekin egin zuen topo. Bigarren Mundu Gerraren ondoren, estudio hauek itxi egin behar izan zuten. Morris, orduan, "Het Laatste Nieuws" egunkari flandriarrarentzat lanean hasi zen, marrazkigile bezala. Baita Dupuisen "Le Moustique" astekariarentzat ere. Azken honentzat, 250 azal eta beste hainbat marrazki egin zituen, zine izarren karikaturak, batipat.\nLucky Luke[aldatu | aldatu iturburu kodea]\nMorrisek bere pertsonaiarik ospetsuena, Lucky Luke, 1946. urtean asmatu zuen. 1955etik aurrera, pertsonaia honi buruzko komikiak egiteko, René Goscinny komiki gidoilari frantziarraren laguntza izan zuen. Eta Goscinny bera izan zen Lucky Luken komikien gidoilaria, 1977. urtean hil zen arte.\nWikimedia Commonsen badira fitxategi gehiago, gai hau dutenak: Morris\nOrriaren azken aldaketa: 1 martxoa 2019, 20:16.


Kiroldegiak ordutegi berezia izango du Gabonetan | danbolin\nKiroldegiak ordutegi berezia izango du Gabonetan\nKiroldegiak Gabonetako ordutegi berezia izango duela iragarri du Zestoako Udalak. Abenduaren 24an eta 31n eta urtarrilaren 5ean kiroldegia goizez soilik egongo da zabalik, 9:00etatik 13:00era bitartean. Orduen txandak larunbat goizekoen berberak izango dira, hau da, 9:00etatik 10:30era eta 10:45etatik 13:00era. Abenduaren 25ean, 26an, eta urtarrilaren 1ean eta 6an kiroldegia itxita egongo dela jakinarazi du Udalak.\nBestalde, kiroldegiko bazkidetza kanpaina martxan dagoela gogorarazi du Udalak. Martxan dauden bazkide-kategoriatan aurtengo prezioak mantenduko dira. Hala eta guztiz ere, datorren urterako hainbat bazkide-kategoria berri gehitu dituzte eta beste zenbait berrikuntza ere egin dituzte.\nHemen dituzue kiroldegiko tarifa guztiak.\nCovid-19aren aurkako txertoa iritsi da Gisasola eta San Juan egoitzetara\nGabon garaian zer egin daitekeen eta zer ez argitzeko azalpenak eman ditu Eusko Jaurlaritzak\nSahara libre baten aldeko aldarriak entzun dira Donostian, Bilbon eta Gasteizen\nPrevious Article Gabon garaian zer egin daitekeen eta zer ez argitzeko azalpenak eman ditu Eusko Jaurlaritzak\nNext Article Zoroperi jairik ez dela ospatuko eta datozen egunetan arduraz jokatzeko eskatu du Udalak


Herriaren jatorria | Turismoa \nBergara izena antzinakoa eta aspaldikoa da. Idatzizko lehen aipamena 1050. urtekoa da, Sancho jaunak egindako eskrituran jasotakoa. Dokumentu horren bitartez, Bergarako bere lurretan (Ariceta izeneko monasterioan hau da, San Miguelen) zituen sailak eta sagastiak eman zizkion San Juan de la Peñari.\nGarai hartako informazio gutxi dago, baina argi dago ordurako antolakuntza politiko bat eratuta zegoela; hala, Iruñako erresumaren kargu zegoen konterriaren barruan. Gaur egun ezagutzen ditugun hainbat auzoren sorrera garai hartakoa da.\n‹ Bergararen historia gora Erdi Aroa: Hiriaren sorrera ›


Lancor eta Orona, eboluzioak elkartuta – Nuevo Estilo de Relaciones\nLANCOR eta Orona, motor elektrikoen eta igogailuaren ekoizpenean elkarrekin lan egiten duten bi euskal erakunde dira.\nEtengabeko hobekuntza-prozesuetan murgilduta daude, eta ezagutzak partekatzeko sinergiak sortzen dituzte; era berean, eragingailu linealean oinarritutako igogailuetarako ateen motorraren kontzeptu berri bat garatu ahal izateko helburua dute ere.\nMotor hori, elementu kopuru txikiagoz eta trinkoagoz osatuta dago, eta instalazioko gorabehera kopurua murriztea ahalbidetuko du, muntaketa- eta mantentze-prozesuak erraztuz eta, aldi berean, prestazioetan hobekuntza kualitatiboa eskainiz.\nBi erakunde hauek “LiMaq0 proiektuaren” esparruan jarduten dute. Lankidetza-ekimen honetan Orona da proiektuaren buru, eta Lancor, berriz, proiektua gauzatzeko alderdi da, eraginkortasuna eta efizientzia bateratuz. Horrez gain, funtsezko beste erakunde bazkide batzuk ere parte hartzen dute, hala nola Mondragon Unibertsitatea (MGEP) eta Oronako I+G Unitatea, «Orona EIC ‘, Zientzia, Teknologia eta Berrikuntzaren Euskal Sarekoak direnak(ZTBES).\nProiektua 2021ean hasi zen, 2022aren amaieran amaituko da eta 929.009 €-ko aurrekontua izango du.\nLANCOR 2000 kooperatiba-sozietatea gaur egun bere industrializazio-eredua aldatzen ari da; horren bidez, jarduera beste industria-eremu batzuetara zabaldu nahi du, hala nola Mugikortasun Elektrikora, eta erronka horrek azken urteotan I+G+b arloan egiten ari den ahalegin handiari eustea eskatzen du, sektoreari egokitutako kalitate-estandar, diseinu-teknologia eta ekoizpen-bitarteko berrietarantz eboluzionatuz.\n2022rako beste erronka batzuk hauek dira: “Made” proiektua, eredu berrien fabrikazioan sakontzen duena, eta “Emocap” proiektua, mugikortasun elektrikoa ardatz nagusi duena. Horrela, “LiMaq0”, “Made” eta “Emocap” proiektuak bezeroekin, hornitzaileekin eta zentro teknologikoekin egindako lankidetzaren emaitza dira. Ekintza horiek Lancorreko Plan Estrategikoaren parte dira, eta bertan lehenesten da ezagutza berriak partekatzea eta eskuratzea, merkatu berriei ekiteko eta nergroupeko erakunde honen posizionamendua hobetzea ere bilatzen da.\nTagged Berrikuntz, Orona


Fernando Gonzalez: «Ordenagailu kuantikoa sortzeko hamar urte falta dira» | Bizigiro | Berria\nATZEKOZ AURRERA. Fernando Gonzalez. Fisikaria\n«Ordenagailu kuantikoa sortzeko hamar urte falta dira»\nLehendabiziko ordenagailu kuantikoa sortzeko lasterketa hasi da. Gonzalezek nabarmendu du mota horretako ordenagailuek «askoz ahalmen» handiagoa daukatela arruntek baino.\nJAGOBA MANTEROLA/ ARGAZKI PRESS\n2016ko abenduak 28\nHitachi enpresa japoniarrak Londresko Cambridge Unibertsitatean duen laborategian egiten du lan Fernando Gonzalez fisikariak (Iruñea, 1985). Ordenagailu kuantikoen prozesatzaileen nukleoetan dauden bit kuantikoak sortzeaz eta probatzeaz arduratzen den lantaldearen parte da. Benetako «ahalmena» duten bertsioak sortzeko hamar urte falta direla uste du. Gabonetan etxera bueltatu, eta Ordenagailu kuantikoak. Unibertso paraleloekin kalkulatzeko artea izenburuko hitzaldia eman du Iruñeko Planetarioan.\nOrdenagailuez ez dakien norbaiti nola azalduko zenioke zer den ordenagailu kuantiko bat?\nLehenik eta behin, esan behar dugu ordenagailu kuantikoak oraindik ez direla existitzen, eta guk erabiltzen ditugun ordenagailuen ezberdinak direla. Izan ere, ordenagailu normalek sistema bitarra erabiltzen dute; bitak 0 edo 1 posizioetan egon daitezke. Ordenagailu kuantikoek, ordea, bit kuantikoak erabiltzen dituzte, eta horiek, 0 eta 1 posizioetan ez ezik, 0 eta 1 posizioen arteko konbinazio guztietan ere egon daitezke. Ordenagailu batek baino askoz ahalmen handiagoa dauka.\nZein da ordenagailu kuantiko baten abantailarik nabarmenena?\nSistema kuantikoak simulatu daitezke. Amoniakoaren molekularen kasuan, adibidez, energia asko xahutzen da molekula hori sortzeko, beharrezkoa den erreakzio kimikoa lortzeko. Ordenagailu kuantiko batean, amoniakoaren molekula birsor genezake, eta, horrela, jakingo genuke nola egin daitekeen erreakzio hori era eraginkorrean.\nZein alorretan ekarriko ditu onurak ordenagailu kuantiko bat sortzeak?\nLau alorretan bereziki: material berriak sortzen lagunduko du; giza genoman arazoak azkarrago aurkitzen; Interneteko segurtasuna areagotzen; eta informazioa azkarrago bilatzen.\nInterneten erosketak egiteko segurtasuna hobetu dezakete ordenagailu kuantikoek, adibidez?\nBai, segurtasuna bermatzeko erabiltzen den kode sistema hobetuko duelako. Kontu handiz ibili beharko dugu, dena den, mota horretako lehenengo ordenagailu kuantikoa sortzen duena gai izango baita Interneteko kode guztiak deszifratzeko. Gaixotasuna eta sendagaia izango da aldi berean. Hala ere, ordenagailu kuantiko batek ezin du berak sortutako kode sistema deszifratu. Fisika kuantikoaren magia da hori.\nZenbat falta da lehendabiziko ordenagailu kuantikoa sortzeko?\nHitachi, IBM edo Google enpresen lasterketa hasia da jada. D-Wave enpresak aurkeztu zuen prototipo bat, baina, eragiketa oso sinpleak egiten zituenez, badirudi ez duela benetan fisika kuantikoa erabiltzen. Oraingoz, 14 bit kuantiko jarri dira lanean batera, eta benetako ahalmena duen ordenagailu batek 50 bit kuantiko behar ditu aldi berean lanean. Hortaz, hamar urteko lana dugu oraindik aurrean.\nZein da mota horretako ordenagailu bat sortzeko arazo nagusia?\nBit kuantikoek tenperatura oso baxua behar dute ongi funtzionatzeko: tenperatu hotzetan dar-dar gutxiago egiten dute, hori da gakoa. Ingurutik babestu behar dira haien ezaugarriak mantentzeko. Babestuko ez bagenitu, propietateak galdu, eta bit normal bihurtuko lirateke. Zero absolutuaren tenperaturara hozten dugu bit kuantikoen prozesadorea ongi funtziona dezan.\nBeraz, itxura aldetik ez dira edozein lekutan ikusten diren ordenagailuen antzekoak izango?\nOraintxe bertan, ezetz esango nuke. Tenperatura oso baxuetan funtzionatzen dutenez, hozkailu itxura duen makina handi bat behar da zenbait prozesatzailetara konektatuta. Ordenagailuak enpresaren batean egongo dira, eta Internet bidez erabili ahal izango ditugu.\nOrdenagailuari galdera egokiak egitea ere erabakigarria da. Zergatik?\nOrdenagailu kuantikoek arazo oso konplexuak konpontzeko balioko dute soilik. Ordenagailu normalekin konpon daitezkeen arazoak arruntekin konpontzea komeni da, ordenagailu kuantiko baten prozesatzailea motelagoa baita.


2018ko San Sebastian eguna: Dena prest, urtarrilaren 19 eta 20ko danborradentzat | Herriak eta hiriak | EITB\nDena prest dute Donostian Danborrada hasteko\nDonostia eta donostiarrak danborradari hasiera emateko irrikan daude. Azpeitian eta Nafarroako Tafalla eta Lakuntza herrietan ere beren danborradak ospatzen dituzte.\n2017ko Danborradaren hasiera. Argazkia: EFE.\nSegurtasun plana prest, 2018ko San Sebastian eguna ospatzeko\nKursaaleko led pantaila estreinakoz erabiliko dute San Sebastian egunean\nDena prest dago Donostiako jairik garrantzitsuena ospatzeko. Danborrak, barrilak eta Sarriegiren doinuak protagonistak izango dira berriro San Sebastian egunean. Gero eta lagun gehiagok parte hartzen dute zaletasun handia sortzen duen jai honek. Donostian ez ezik, Azpeitian (Gipuzkoa) eta Lakuntza eta Tafalla herri nafarretan ere ospatzen dira danborradak.\nOhikoa den bezala banderaren igoerak emango dio gauerdi honetan hasiera ofiziala 2018ko danborradari, Konstituzio plazan. Gaztelubide elkarteak eta beste elkarteetako kideek Raimundo Sarriegiren San Sebastian martxa jotzen dutenean, Eneko Goia Donostiako alkateak bandera igoko du. Orduan danborrek doinuz beteko dituzte Donostia 24 orduz.\nAldez aurretik, San Sebastian egunaren ohiko bezperako afariaz goxatuko dute donostiarrek. Zenbait txokotan angula preziatuak izango dira, azken egunotan asko sartu baitira eta jaitsi da horien salneurria. Angulekin edo angularik gabe ez da janari ona faltako elkarteetako afarietan.\nHelduen danborrada gehiago\nDanborren soinuak nonahi entzungo dira: 17.822 helduk -7.314 emakumek eta 10.508 gizonek- hartuko dute parte San Sebastian eguna ospatzeko antolatu dituzten danborradetan. 143 danborrada ibiliko dira hiriko kaleetan barrena, eta horietatik hiru berriak dira.\nTxikienek ere, ez dute atsedenik hartzen\n8.046 umek parte hartuko dute San Sebastian eguneko ospakizunetan urtarrilaren 19an eta 20an Donostia erdialdean eta hiriko auzoetan barrena ibiliko diren danborradetan.\nRichard Oribe igerilari paralinpiarrak jasoko du 2018ko Urrezko Danborra, donostiarrek boto bidez lehendabizikoz horrela erabakita. Saria emateko ekitaldia urtarrilaren 20an izango da, haurren danborradaren ostean.\nAurretik, ostiral arratsaldean, Donostiako Hiritar Merezimenduen Dominak banatuko dituzte. Aurten, emakume kirolariak izango dira golardoen protagonistak.\nDanborren soinuak 24 orduz\nEguna Konstituzio Plazan amaituko da bandera jaitsierarekin. Euskal Billeraren (90. urteurrena ospatzen du) haur-danborradako danbor nagusia eta urketari nagusia Union Artesanarekin batera arituko dira bandera erriatzean. Orduan, donostiarrek euren danborrak eta barrilak gordeko dituzte datorren urtera arte.\nEiTBko Eguraldiaren taldearen iragarpenaren arabera, aukera handia dago larunbat goizean euririk ez egiteko Donostian; hortaz, Alderdi Ederren inguruan 12:00etan hasi eta 14:00ak aldera amaituko den Haur Danborrada prezipitaziorik gabe egin liteke.\nHori bai, arratsaldean bustiko du, bai eta egunaren azken orduetan ere. Ostiraletik larunbaterako gauean, Konstituzio Plazan Banderaren Igoera egiten duten bitartean eta festaren lehen minutu eta orduetan, giro freskoa nagusituko da; izan ere, tenperatura 7 bat gradukoa izango da, bai Donostian baita Azpeitian ere. Une horietan, euria egin lezake, euri arina, baina iragarpenak dio prezipitazioak desagertuko direla gauak aurrera egin ahala, eta ateri eutsiko diola larunbat arratsaldera arte.\nDonostiako eta Azpeitiko danborradak\nEuskal Telebistaren lehen kateak zuzenean jarraituko du aurtengo danborrada, 22:15ean abiatuko den 'Danborrada Gaua' emanaldi bereziaren baitan. Imanol Artola, Maite Eskarmendi eta Naiara Gago Donostiako Konstituzio plazan izango dira eta zuzenean emango dute festaren nondik norakoen berri.\nOstiral gauean, halaber, ETB1ek zuzeneko konexioak egingo ditu Izaro Iraetarekin eta Miguel Zendoiarekin, unean-uneko kontakizuna jasotzeko. Donostiako danborrada bukatutakoan, ETB1ek oso-osorik emango du Azpeitiko ospakizuna, 00:45etik aurrera.\nLarunbatean, berriz, Donostiako haur danborradan parte hartuko duten neska-mutikoak izango dira protagonista nagusi ETB1eko goizeko programazioan. Emanaldia 11:45ean hasiko da eta Imanol Artolak egingo du kontakizuna. este behin ere, Danbor Nagusiak, Jeneralak, laguntzaileek, Easo Ederrak, damek, pertsonaiek eta palafrezainek hiriko kaleak zeharkatuko dituzte. Luisma Laboa kazetaria kalean egongo da haur eta gaztetxoekin hizketan eta ibilbidearen nondik norakoak zuzen-zuzenean azaltzen.\nOspakizunei amaiera emateko, Donostiako alkateak, Eneko Goiak, bandera jaitsiko du urtarrilaren 20an gaueko hamabietan.\nImanol Artolak eta Maite Eskarmendik egingo dute kontakizuna 23:45etik aurrera ETB1en.


Irekia Eusko Jaurlaritza - Gobierno Vasco :: IX. Osalanen Uda Ikastaroa: "Zahartzea eta Lan Arriskuen Prebentzioa"\nIX. Osalanen Uda Ikastaroa: "Zahartzea eta…\nIX. Osalanen Uda Ikastaroa: "Zahartzea eta Lan Arriskuen Prebentzioa"\n\nsan_jose_curso_verano.JPG Iturria: Irekia\n\nsan_jose_curso_verano_01.JPG Iturria: Irekia\nLan eta Justiziako sailburuak, Ma Jesús San Josék, gaur Miramar Jauregian eman dio hasiera Osalanek antolaturiko EHUko IX. Uda Ikastaroari. Oraingo honetan, lan-arriskuen prebentzioan biztanleria aktiboaren zahartzeak dituen erronkak jorratuko dira.\nBere hitzetan, sailburuak azpimarratu du 2015-2050 bitartean 60 urtetik goragoko munduko biztanleria 900 milioi izatetik 2.000 milioi izatera pasatuko dela. Espainian, zehazki, 65 urte baino gehiagokoek % 80,4 egingo dute gora, % 36,4 biztanleria osoarekiko, Europako ehunekorik altuena.\nBestalde, Euskal Estatistika Erakundearen (EUSTAT) “Biztanleria-proiekzioak, 2026ra begira” azterketak ondorioztatzen du proiekzioaren ortzi-mugan (2026) Euskadiko biztanleriaren ia erdiak 50 urte edo gehiago izango dituela.\nBeraz, “zahartzea gertakari demografikoa dugu, mundu mailan gertatzen ari dena, giza aurrerapen handiei esker. Hala ere, askotan larritasunez hartzen dugun egoera da baina, egiatan, aukera handia eman diezaieke ez bakarrik adinekoei eta haien senideei, baita oro har gizarteei ere”–adierazi du sailburuak.\n“Jakin badakigu gure langileak arriskupean egongo direna, areago adinean aurrera egin ahala, eta osasun arazoak eta kronikoak diren gaixotasunak izango dituzten langileen kopuruak gora egingo duena. Halarik ere –eta hortxe dago gakoa- estrategiak garatu behar ditugu, lan-bizitza jasangarria izan dadin, baina era berean, kolektibo honek duen kapital intelektuala, zientifikoa eta gizatiarra aprobetxatu behar dugu. Izan ere, kolektibo gero eta ugariagoa dugu, gure herriari aukera ekonomikoak eta sozialak ekar diezazkiokeena, gai bagara betiere, zahartze-kultura bat sortzeko eta belaunaldien arteko elkartasuna bultzatzeko”, bukatu du esaten San Josék.\nIkastaroak iraungo duen egun bitan zehar, lanari, adinari eta osasunari buruzko ebidentzia berriak aztertuko dira; biztanleria aktiboaren zahartzeak dituen erronkak eta aukerak; fenomeno global honek dituen mito eta erronkak ekonomikoak; gaitasun funtzionalen eta neurosentsorialen eboluzioa deskribatuko da; lanean zahartze osasungarria sustatzeko neurriei buruz hitz egingo da; Ergonomiari buruz; osasunaren zaintzari buruz; eta laneko arriskuen prebentzioan eragina izango duten hurrengo erronka demografikoei buruz, besteak beste.\nAzpimarratzekoa ere bada “Age Smart Employer” ekimenaren aurkezpena, City University of New Yorkeko Ruth Finkeltein-en eskutik entzungo duguna. Estrategia bat dugu enpresa-praktika onenak ezagutzeko eta identifikatzeko adin handieneko langileen kudeaketan, ekimena New Yorken dute martxan 2015etik.\nIkastaroaren inaugurazioan, bestalde, UPV/EHUren eskutik Txelo Ruizek, ikasleen errektoreordeak, eta Igor Álvarezek, Udako Ikastaroen zuzendariordeak, hartu dute parte, eta Javier Indak, Ikastaroaren zuzendariak eta OSALAN erakundearen Bizkaiko Lurralde Zentroko arduradunak. Amaiera, Jon Azkuek, Lan sailburuordeak, emango dio ostiralean, hilak 12.\nRT @Irekia: 🔵 IX Curso de Verano de @osalanEJGV: "Envejecimiento y Prevención de Riesgos Laborales" ➡ https://t.co/UdV78fHABl https://t.co…\nRT @Irekia: 🔵 IX. @Osalanejgv-en Uda Ikastaroa: "Zahartzea eta Lan Arriskuen Prebentzioa" ➡ https://t.co/BXAe26jjRf https://t.co/ye76fDqJa3\nsan_jose_curso_verano.JPG 8 MB (JPG)\nsan_jose_curso_verano_01.JPG 7 MB (JPG)\nLehendakariordeak erantzukizun publikoa eta pertsonala barne hartzen dituen lan-osasuneko estrategia baterako konpromisoa hartu du\nOsalanen argitalpen lana erreferente izan dute "Lan Segurtasun eta Osasunaren Kulturako topagune Zientifiko-Teknikoa"n\nLehendakariordearen esanetan, "Osasuna ez da soilik langileen eskubidea, enpresentzako inbertsioa baizik"\nSan José sailburuak hasiera eman dio Prospektiba teknologikoa eta Laneko Arriskuen Prebentzioa” uda ikastaroari\nIdoia Mendia: "Legealdiaren helburuetako bat prebentzioak lan-osasunean duen eginkizuna indartzea da, eta helburu hori 2021-2025 aldirako lan-osasunaren estrategia berrian islatuko da"


[Galeria] Jolastokiko eraldaketa plazara eraman dute : Oarsoaldeko Hitza\n[Galeria] Jolastokiko eraldaketa plazara eraman dute\n'Transpatioa' dinamikaren barruan, Elizalde Herri Eskolak erakusketa jarri kontzejupean. 'Transpataka' pieza ere jo dute.\nElizalde Herri Eskolako komunitateak Transpatioa proiektuaren lehen faseari ginga jartzen ari zaio gaur. 10:30etik aurrera, ikastetxeko jolastokiko eraldaketa prozezesuaren berri ematen duen erakusketa jarri dute kontzejupean.\n15:15 inguruan, Lehen Hezkuntzako bosgarren mailako ikasleek Transpatanka pieza jo dute banbuzko kanaberekin. Oreka TX taldeko Arkaitz Martinez de San Vicenterekin batera sortutako kanta da.\nKanaberen luzeraren arabera nota bat edo beste ateratzen du. Taldeka banatu dira, eta bakoitza nota bat jotzearen arduradun zen. Horrez gain, abestia ere kantatu dute jotzen ari ziren bitartean (argazki galerian irakur daiteke letra).\nTranspatioa guraso eta irakasle batzuen kezkatik sortutako proiektua da, jolastokiko espazioaren erabilera eta harremanetan oinarritutakoa. Tabakalerako Aldiriak proiektura aurkeztu zuten, eta haien laguntza jasotzen dute aurrera eramateko. Elizaldeko jolastokian edukiontzi bat dute, jolasean aritzeko hainbat material neutrorekin.\nLehen fasea bukatuta, aurrera begira jarriko dira, egin daitezkeenak aztertzeko.


Diego Guglielmi, Gelati Gelati: “Izozkiak elikagaiak dira, gero eta gehiago” - etakitto.eus\nDiego Guglielmi, Gelati Gelati: “Izozkiak elikagaiak dira, gero eta gehiago”\n2018, Mai 04\nEguzkiak giroa berotzen duenean, hondartzan ordu batzuk pasatzen ditugunean, bazkal edo afal oparoa izan ostean… edozein momentu da ona izozki bat jateko eta gaur egun are gehiago, izozkiak elikagai bat gehiago bihurtu direlako Diego Guglielmiren ustetan. Bere anaia Ginorekin Gelati Gelati izozki-denda zabaldu zuen Diegok Santutxun 2004an eta lau denda dituzte orain. Gainera, hainbat tailer eskaintzen dituzte eta izozki-dastaketa egingo dute ‘…eta kitto! Euskara Elkartean’ maiatzaren 9an 19:00etan.\n– Begiak itxita egingo da izozki dastaketa. Begiak ixtean beste zentzuak zorrozten direlako?\nMomentu dibertigarriak pasatu nahi ditugulako itxiko ditugu begiak. Izozki bat begiak itxita probatzen duzunean nahiko zaila da zer den imajinatzea, hotzak zaporea eta usaina hiltzen dituelako eta dena lokartzen duelako. Sentsazio guztiak izozten dira. Hala ere, momentu batean gauza dibertigarriak gerta daitezke.\n– Nolakoa izango da dastaketa?\nHari bat jarraitzen saiatuko gara. Adibidez, dastaketetan zitrikoak probatzen ditugu lehenik eta, gero, adin guztietako umeekin elkarri eragiten saiatzen gara, 6 urtetik 80 urtekoekin. Bidaia gastronomikoak izaten dira, herrialde batetik bestera jauzi eginez. Gure asmoa dibertitzea da.\n– Veronatar bik sortu zenuten Gelati Gelati, baina bertako produktuak erabiltzen dituzue eta ‘kilometro 0’ filosofia jarraitzen duzue. Italian bezain izozki onak sortu daitezke Euskal Herrian?\nBai, jakina. Produktu zoragarriak ditugu Euskal Herrian eta euskaldunei ondo jatea gustatzen zaie, beraz, Italiakoak bezalako izozki onak egin daitezke hemen, duda barik.\n– Zein gauza hartu behar dira kontuan izozkiak egiteko?\nOndo pasatzea, gozatzea, ezinbestekoa da. Umeak izango bagina bezala sentitu behar gara izozkiak sortzean. Umiltasunez eta pasio handiarekin egin behar da lan, baina dibertitu egin behar zara zerbait sortu nahi baduzu.\n– Egiten disfrutatu, gero kontsumitzaileek jaten gozatzeko?\nHori da! Bezeroen esker ona jasotzean lortzen duzu sari potoloa.\n– Zer esango zenieke izozkiak udarako direla pentsatzen dutenei?\nIzozkiak elikagaiak dira gero eta gehiago. Modak aldatzen doaz. Nik 15 urte daramatzat Euskal Herrian eta azken aldian izozki-denda asko zabaldu dira. Denda guztiek helburu bera daukate, kalitatezko produktuak eskaintzea. Izozkiek kapritxoak izateari utzi diote elikagaiak izateko eta lan onena egiten duena haziko da.\n– Gelati Gelati bezala?\nGauzak ez zaizkigu gaizki joan. Izozki-denda txiki batekin hasi ginen eta lau ditugu orain. Gainera, beste denda batzuentzat izozkia egiten dugu.\n– 150 zapore ezberdinetako izozkiak sortu dituzue. Nola sortzen dira izozki zapore berriak?\nAskotan bezeroek eskatzen digute zapore bat edo bestea sortzea, baina gu nahiko ipurterreak gara baita ere. Moden arabera zapore berriak sortzeko aukerak irteten dira. Orain, adibidez, superrelikagaiak daude denon ahotan eta espirulina alga edo kurkuma bezalako zaporeak sortu ditugu. Beganismoa ere modan dago eta hainbat izozki zapore sortu ditugu zentzu horretan. Bestetik, gastronomian izozkiak erabiltzen dira gero eta gehiago jakiak laguntzeko. Adibidez, Japoniako gastronomia modan dago eta arrain gordinaren alboan izozkia jartzen da, zapore ezberdinekin jokatuz oreka lortzeko.\n« Martin Zalakain ikuskizunaren bigarren emanaldirako sarrerak salgai Pentsioen aldeko eskualde mailako mobilizazioa deitu dute jubilatuek biharko Eibarren »


ORONA eic, igogailuen sektoreko berrikuntza-zentroa\nOrona eic - Elevator Innovation Centre - ORONAren ikerketa zentroa\n150 ingeniari baino gehiagok osatutako ikerketa-taldea.\nGarraio-sistema adimendun eta seguruen ikerketa eta garapena.\nEraginkorragoak energetikoki eta sozialki, eraikinean ongi integratuta.\nLEMA - "Lifts Efficient Maintenance"\nMARISE – Hrise Makina Berria\nElevator Innovation Centre - Igogailuen berrikuntza-zentroa\nORONAk ikerketa-zentro bat du, Orona EIC, eta 150 ingeniari baino gehiago lanean.\nBaterako helburua: garraio-sistema adimendun eta seguruagoen ikerketa eta garapena, energetikoki eta sozialki eraginkorragoak izango direnak eta eraikinetan hobeto txertatzen direnak.\nNOR-A proiektuak aukera emango du ORONA igogailu-gamarako energia aurrezteko irtenbide aurreratu bat izateko: sareko energia-kontsumoa minimizatuko du , eta, horrekin, azken erabiltzailearentzako energia-kostua murriztuko.\nProiektu honen helburu orokorra da A+ klaseko igogailuak garatzean igogailuaren elementu mekanikoen energia-kontsumoa minimizatzea eta igogailuak sortutako eta metatutako energia aprobetxatzea.\nA+ igogailua etxeko eta eraikin publikoen segmenturako da, eta igogailuak eraikinari emango dion energia-aurrezkia izango dute erabiltzaileek (BREEAM ziurtagiria izateko aukera).\nProiektu honen helburu nagusia igogailuen zirkulazio adimentsuko irtenbide bat garatzea da, itxaron-denbora, bidaia-denbora eta geldialdi kopurua gutxitzen dituena, igogailuaren eraginkortasuna bermatuz.\nHelmugaren aurre-aukeraketa (GDD) ahalbideratuko duen aplikazio bat garatuko da eta igogailuaren datuak monitorizatzeko (SUPERVISOR) sistema aurreratua.\nZirkulazio adimentsuko irtenbide berri honek eragin teknologiko handia izatea espero da eta ORONAri lagungarri izatea gama altuko sektoreetan sartzeko (bulego-eraikinak, eraikin adierazgarriak eta etorkizuneko hiriak).\nProiektuak (TSI-100107-2014-1) Industria, Energia eta Turismo Ministeritzaren finantzazioa dauka, Ikerketa zientifiko, garapen eta Berrikuntza teknologiko 2013-2016 Plan Nazionalaren baitan.\nProiektu honen helburu nagusia igogailuaren maniobra berria garatzea da, energia eraginkortasuna handitu, osagai elektronikoen kostua murriztu eta prestazio aurreratuak eskainiko dituena elektronika berriaren garapenari esker: plaka nagusi, CPU eta hedapen-plaka.\nORONA taldearentzat erronka garrantzitsua da proiektu hau, maniobra adimentsuak jauzi teknologikoa egin eta merkatuari igogailu belaunaldi berria eskaintzeko aukera emango diolako.\nOso seguruak, fidagarriak eta sendoak.\nEraginkorragoak eta ingurugiroarekiko jasangarriagoak, energia-kontsumo txikiagoa eskatzen duelako.\nMantentze-lanetarako operazioen gutxitzea eta makinaren bizi-zikloaren hedapena\nProiektuak (TSI-100103-2014-30) Industria, Energia eta Turismo Ministeritzaren finantzazioa dauka, Ikerketa zientifiko, garapen eta Berrikuntza teknologiko 2013-2016 Plan Nazionalaren baitan.\nIgogailuaren mantentzen-lanen zerbitzu berri bikaina garatzea da proiektu honen helburu orokorra, osagai garrantzitsuenei sentsore-sistema berriak jarriz. Instalazio adimentsua burutuko da, prebentziozko mantentze-lanen estrategia egiteko aukera ematen, eta baita zerbitzu-denbora eta zerbitzu-epeak murriztuz ere.\nProiektu honek jardueran hobekuntza garrantzitsuak ekarriko ditu, mantentze-lanak aurreikusteko gaitasuna izaterako orduan zein baliabideen optimizazioari esker, akatsak eta eraginkortasunik eza saihestuz. Hauek izango dira onuradun nagusiak:\nMantentze-teknikaria: eskura izango dituen erreminta berriak diagnostikoa egitea erraztuko diote.\nBezeroa: mantentze-lanen zerbitzu hobea izango du.\nHelburu hau lortzeko ORONAk lider moduan jardungo du ORONA, ELECTRA VITORIA eta IKERLANek osatzen duten kontsortzioan.\nProiektua Ekonomia eta Lehiakortasun Ministerioak finantzatu du, azaroaren 17ko 38/2003 Legearen 31. artikuluan jasotzen duenaren arabera, Diru-laguntzen Araudia Orokorra, uztailaren 21eko 887/2006 Erret Dekretuan onartua.\nMARISE – "Hrise Makina Berria"\nProiektu honen helburu nagusia lan-tenperatura txikiagotzen duen makina hotz berri bat sortzea da. Makina berriaren garapena, diseinu-kontzeptu eta material berri, eta fidagarritasuna eta eraginkortasuna %10 ean hobetzea baimentzen duen lasaikeria sistemen bitartez lortu nahi da, egungo HRISE igogailuko makinaren bolumena mantenduz.\nProiektua, altuera handi eta karga garaiko eraikin merkatura fokuratua dagoen HRISE igogailuetarako, berezko soluzio aurreratu eta eraginkorra edukitzeko beharretik agertzen da, bai “Instalazio Berrietarako” eta baita “Ordezpenetarako” ere. Diametro garaiko polea traktoreak dauzkaten instalazio-mota hauek, kargaz betetako kabina bat, eraginkorki ibilbide luzeko bidaiak eginez funtzionatzeko gai den makina traktore bat behar dute.\nProiektu hau Eusko Jaurlaritzak diruz lagundu eta CDTI-k finantziatu du.


ren Zuzendaritza Batzordea RIOSA-REFINACION INDUSTRIAL OLEICOLA SA., legezko eta estatutuetako manuen arabera, akziodunei dei egiten die akziodunei abenduaren 16an, 10:00etan, egoitza sozialean, Barriada del Puenten, z/g, Ibrosen, Jaéngo. Goizean, lehen deialdian, eta biharamunean, ordu berean, bigarren deialdian, Ibrosen (Jaén), Barriada del Puente z/g-n dagoen egoitza sozialean, honako hauen arabera,\nLehenengoa: Aurreko Administrazio Kontseiluko kideak kargutik kentzea eta kontseilari berriak izendatzea.\nBigarrena: 2019ko maiatzaren 2tik aurrerako administrazio-egintza guztiak berrestea\nHirugarrena: 2018ko urriaren 31n itxitako kudeaketaren eta Urteko Kontuen onespena berrestea.\nLaugarrena: Aipatutako akordioak gauzatu eta jendaurrean jartzeko eskumenak eskuordetzea.\nBosgarrena: Akta irakurtzea eta onartzea.\nIbrosen, azaroaren 7an, 2.019.


Inicio / Aitasantutza II\nFecha de publicación 7/mayo/2013\nHistoriako lehen Aita Santuari buruz dakigu Itun Berriak eta Alexandriako Klementek zein Erromako Klementek erraten digutena. Azken hau Pedroren bigarren ondorengoa izan zen eta seguruenik pertsonalki ezagutu zuen.\nBenetako izena Simon Bar Jona zuen eta ziur aski Galileako Betsaida herrikoa zen nahiz eta Jesusen ikasle egin zenerako (K.o 28-29 urtea) Kafarnaunen bizi amaginarrebaren etxean, beraz ezkonduta zegoela ere badakigu. Alexandriako Klementek erraten duenaren arabera semeak ere bazituen eta antza denez bere emazteak martiritza jasan omen zuen.\nOgibidez arrantzalea bere txalupa propioaren jabe zela ematen du, beraz egonkortasun ekonomiko bat bazeulaka ulertu dezakegu.\nBere Anaia Andresen bitartez sartu zen Jesusen taldean eta handik aitzinera talde haren buru bilakatu zen Kristoren Berri Onagatik odola isurtzeraino. Jesusen ikasle gertukoenetako bat izan zen bere anaia, Joan eta Santiagorekin batera eta Jainkoaren Semearen historia eta Mezuaren lekuko aparta izan zen izan ere Jesusen Antzaldatzean, azken afarian, epaiketan… present egon baitzen.\nMendekoste ondoren misiolaritzari ekin zion Berri Ona zabalduz. Lehenik bere lurraldean barrena ibili zen ondoren bertze lurraldetara bere pastoraltza zabalduz harik eta Erroman bukatu zuen arte Antiokiako elkartea sortu ondoren.\nInperioaren hiriburuan jadanik existitzen zen kristau elkarte bat zuzentzen hasi zela erraten digu tradizioak. Heriotza bera ere Erroman izan zuen Neronen jazarpenen garaian eta uste denez Neronek Vatikanoko muinoan zeukan zirkuan hil zuten Pedro buruz behera berak hala eskaturik. Uste denaren arabera 67.urteko ekainaren 29an izan zen.\nJesusek jadanik errana zion bere heriotza nolakoa izango zen (Joan 21, 18-19):\nBene-benetan diotsut: Gazteago zinenean, zeuk lotzen zenuen gerrikoa eta nora joan erabakitzen; zahartzean, ordea, zuk besoak luzatu eta beste batek lotuko dizu gerrikoa eta nahi izango ez duzun lekura eramango zaitu.\nHorrela, Jainkoari aintza zer-nolako heriotzaz emango zion adierazi zuen Jesusek.\nKondaira batek dioenaren arabera Pedrok bere heriotza hurbil ikusirik Erromatik alde egin nahi izan zuen. Harresietatik atera berria zela Kristo bera ikusi omen zuen gurutzea bizkarrean Erromara sartzen eta harriturik galde egin zion:\n– Jauna, nora zoaz?\n– Erromara, gurutzean hil nazaten.\nMomentu hartan Pedro ohartu omen zen bere zereginaz eta adoretsu bere martiritza onartu zuen.\nHil ondotik gertu gelditzen zen eremu batetan ehortzi zuten Simon Pedro. Mende pare bat beranduago lehenengo erromatar enperadore krsitauak, Konstantinok, eliza bat eraikiarazi zuen ustez Pedroren hilobia zegoen lekuan eta toki hartan, gaur egun, Vatikanoko basilika dago.\nPedro Erroman egon zela zalantzan jartzea nahikoa zaila da. San Sebastianen katunbetan I mendeko idazki bat dago “Pedroren etxea” dioena. Damaso I Aita Sainduak III medean katabunba horiek San Pedro eta San Pabloren etxetzat jotzen ditu. Erromako Klemente Aita Sainduak, Pedroren bigarren ondorengoak honi buruzko datu zehatzak ematen dizkigu ziur aski ezagutu zirelako.\nPedro hil zenerako jadanik lehenengo kristau elkartea nahikoa zabalduta zegoen erromatar inperioan. Erroman ere berak zuzendutako Eliza hura ezaguna zen eta egonkorra nahiz eta isilpean eta gorderik bizi behar izan. Bai, Kristautasuna lehen garai haietan oraindik judaismoaren sekta bat bezala ulertzen zuten erromatar agintariek eta bide horretatik anitz izan ziren modu desberdinetan erailak izan ziren Kristauak, tartean eta erran dugun bezala Simon Pedro Apostolu eta lehen Aita Santua.\nPedrok nolabait aurreikusia zeukan bere heriotz krudela eta ez zuen Kristoren Eliza bururik gabe utzi nahi izan, gidatuko zuen artzainik gabe. Horrela bada, hil aintzinetik, Erroman egon zen artean bere laguntzaile fidela izan zen Lino izendatu zuen bere oinordeko. Modu honetan San Pedroren heriotzera Lino, Volterrako kristaua, Eliza Katolikoko II. Aita Santu bihurtu zen.\nLinori buruz dakiguna ez da gehiegi. Volterra hirian jaiotako kristaua zela eta gazterik hasi zela Kristau Elkarte jaioberri harentzako lanean. Pedro ezagutu zuelarik honek bere laguntzaile estu izendatu zuen. Antza denez hiru apostolu ezagutu zituen, baita San Markos eta agian San Lukas ere. Bera Aita Saindu zelarik hil zituzten azken bi ebanjelista hauek. Azkenerako Lino berak ere martiritza jasan zuen beraz bere Aitasantutza 67-76 urteen artean eman zen. Aita Saindu honi zor diogu, adibidez, gotzainen lehenengo ordenazio formala eta kulturako lehenengo arauak.\nHorrela bada Pedroren ondotik etorri ziren Papa asko eta askok martiritza jasan behar izan zuten kristautasuna Konstantino Handia enperadorearekin askea izan zen arte.\nLehen mende hauetan hasi ziren Aita Sainduak Elizari gaur duen itxura edo antolakuntza ematen. Mezari forma ematen, diakono, apaiz eta gotzainen ordenazioa erregulatzen, elizak eta kulturako lekuak eraiki edo berrerabiltzen, lehen parrokiak sortzen, kardinalak izendatzen… Elizako agintari haiek egindako lanari eta emandako lekukotasunari esker jarraitzen egun Eliza Katolikoak hasieran zen hartan izaten, Kristoren Eliza, Kristoren emaztea.\nKristok Pedro bere ordezkari izendatu zuenetik gaur arte 264 gizon izan dira Erromako gotzain.


Donostia Zinemaldia :: Zinemaldia + Plus fokuak 'Le redoutable' eta ‘Les sorcières de l'Orient' filmak emango ditu\nHemen zaude: Lehen orrialdea > 69. Edizioa 2021 > Berriak\t> Zinemaldia + Plus fokuak 'Le redoutable' eta ‘Les sorcières de l'Orient' filmak emango ditu\nAsteazkena, 2021(e)ko maiatzak 12\nDonostia Zinemaldiak beste bi emanaldi antolatu ditu Zinemaldia + Plus fokuaren barruan, Michel Hazanavicius zuzendariaren Le redoutable (Redoubtable, 2017) eta Julien Faraut zinemagilearen Les sorcières de l’Orient (2021). Lehendabiziko lana Vincent Maraval-ek –Wild Bunch konpainiako ekoizle eta banatzaileak– aukeratua da, eta bigarrena, berriz, Vanja Kaludjercic Rotterdameko Zinema Jaialdiko zuzendari artistikoak. Biek ala biek erabateko askatasuna izan dute Tabakalerako pantaila partekatuan emango dituzten filmak programatzeko.\nZinemaldia + Plus fokua hilean behin antolatzen da, eta orain artean parte hartu duten egitasmoen artean nabarmentzekoak dira Ikusmira Berriak, Nest edo Zinemaldian bertan izan diren egileen aurreko lanak (Lehen Urratsak). Maiatz eta ekainerako, berriz, zinemagintzako bi pertsona ospetsu gonbidatu dira, eta film bana programatzeko askatasuna eman zaie.\nHilaren 14an (ostirala) Vincent Maraval izango da Donostian, eta Michel Hazanavicius (The Artist, 2011, Perlak) zinemagilearen Le redoutable film luzea aurkeztuko du. Pelikula horretan, Louis Garrel antzezleak Jean-Luc Godard zuzendariarena egiten du, eta Stacy Martin aktoreak, berriz, Godarden emazte Anne Wiazemskyren rola antzezten du. Film hori Canneseko zinema jaialdian lehiatu zen 2017an, eta, Bérénice Bejo aktorearekin batera, Godardek 1960ko hamarkadaren amaieran La Chinoise filma estreinatu ondoren izan zuen krisia kontatzen du.\nBestalde, Vanja Kaludjercicek telematikoki parte hartuko du ekainaren 11ko saioan, eta Julien Faraut zuzendariaren Les sorcières de l’Orient filma aurkeztuko du. Faraut Rotterdameko zinema jaialdian lehiatu zen film horrekin. Kaludjercicek aukeratutako dokumental horretan, 1964ko Olinpiar Jokoetan Urrezko Domina irabazi zuen japoniar emakumezkoen boleibol-taldea aurkezten da. Filmak kirolari ohien testigantzak biltzen ditu (gaur egun 70 urteko emakumeak), eta artxiboko irudiak nahasten ditu anime erako pasarteekin.\nZinemaldia 365 (Z365)\n2020az geroztik, Donostia Zinemaldiak apustu sendoa egiten du iraileko lehiaketaren bederatzi egunetatik harago joateko eta urte osoko jaialdi gisa taxutzeko. Zinemaldia 365 (Z365) izenarekin, hainbat jarduera biltzen dira, hala nola Ikusmira Berriak egonaldi-programa, Elías Querejeta Zine Eskolan (EQZE) parte hartzea, Zinemaldia 70: historia posible guztiak proiektua eta Tabakalerako pantaila partekatuko programazioa.\nIldo horretan, Zinemaldiak bat egin du Tabakalerako zinema-aretoan programatzen duten hiriko beste erakunde batzuekin ere, eta, hilean behin, Zinemaldia + Plus fokuaren protagonista izaten da. Gune horrek iraileko jaialdiaren diseinuan sartzen zailak diren obrak programatzeko aukera ematen du, eta, horretaz gainera, formatu, gai eta proposamen ezberdinetan ipintzen du arreta.\nHori horrela, Zinemaldia + Pluseko saioek urte osoko jaialdi bihurtzearen ikuspegi orokorra eskaintzen dute. Urrian martxan ipini zenetik, fokuak Zinemaldia 70 artxibo publikoko proiektuaren baitako film luze bat erakutsi du, baita emakumezko zinemagileek zuzendutako beste hainbat film labur ere –ondoren Zinemaldiko zenbait sailetan parte hartu eta are irabazle suertatu direnak–. Orobat, Nest ekimeneko parte-hartzaileen film laburrak eta Ikusmira Berriak egonaldi-programakoak ere eman dira.\nMaravalek eta Kaludjercicek aukeratutako filmek ederki erakusten dute Donostia Zinemaldia industria-erakundeekin eta beste zinema-jaialdi batzuekin lankidetzan aritzen dela.\nPROGRAMA - Ostirala (maiatzak 14) 19:00etan. - Zinea (Tabakalera)\nLe Redoutable / Redoubtable\nMichel Hazanavicius (Frantzia)\nParis, 1967. Film berri bat filmatzen ari dela, Jean-Luc Godard zuzendari frantziarra Anne Wiazemsky aktorearekin maiteminduko da, zeina zinemagilea bera baino 20 urte gazteagoa baita. Handik urtebetera, Wiazemskyrekin ezkondu eta itxuraz egonkortasuna lortu ondoren, Godard krisi existentzial batean murgilduko da, filmak izaniko harrera negatiboaren eta Parisen gertatzen ari diren gatazka sozialen ondorioz.\nPROGRAMA - Ostirala (ekainak 11) 19:00etan. - Zinea (Tabakalera)\nJulien Faraut (Frantzia)\nJaponiako emakumezkoen boleibol-selekzioko jokalari ohiak ezagutzeko bidaia. Gaur egun 70 urte dituzten emakume hauek, garai hartan Ekialdeko sorginak izenarekin ziren ezagunak, ustez kantxara irtetean naturaz gaindiko botereak zituztelakoan. Ehungintza-fabrika bateko hainbat langilek sortu zuten boleibol-taldea 1950eko hamarkadaren amaieran, eta hortik Tokioko 1964ko Olinpiar Jokoetan garaipena lortu arte guztian, oroitzapenak eta garai bateko benetako magia izango ditugu nahas-mahas koktel zoragarri batean, errealitatea eta alegia batera hegan direla.


Erasunek Aranguren ordezkatuko du Binakako Promozio Txapelketan - Zizurkil - Tolosaldeko ataria\nErasunek Aranguren ordezkatuko du Binakako Promozio Txapelketan\nTolosaldeko Ataria 2020-07-14 19:00\nPeña II.arekin osatuko du bikotea zizurkildarrak eta finalerdia uztailaren 24ean jokatuko dute. Finalera pasatuz gero, Erasunek ere jokatuko du partida hori.\nFinalerdietako ligaxkako partida erabakigarria jokatzeko zuen Peña II.a tolosarrak Binakako Promozio Txapelketan. Bere bikotea Aranguren izan da txapelketa horretan, baina atzelaria CaixaBank Mastersa jokatzen ari da Ezkurdiarekin batera, eta uko egin dio binakako txapelketari. Hori horrela, Erasun zizurkildarra izango da Peña II.aren bikotea uztailaren 24ean jokatuko duten partidarako. Medranon (Errioxa) izango da partida eta Zabala-Ruiz izango dute aurkari.\nPeña II-Erasun bikoak partida hori irabaziz gero finalerako sailkatuko dira, eta Erasunek ere partida hori jokatuko luke. Labriten izango da finala, abuztuaren 1ean, eta bertan zain egongo dira dagoeneko sailkatuta dauden Agirre-Eskiroz bikotea.


Kontxako bandera: aurrean bai, eskuan ez - Aia orio - Karkara.eus\nKontxako bandera: aurrean bai, eskuan ez\nIñigo Gaiton 2021-09-18 09:00\nOhorezko Txandetan ibili dira Orioko traineruak Kontxako Estropadetan, baina banderarik ez da lortu aurten. Neskak faborito izan dira azken unera arte, baina, zoritxarrez, Donostian geratu da trapua. Uda ona izan dela azaldu dute arraun elkarteko zenbait kidek, balorazioa egiteko osatu den erreportajean.\nKontxako Banderarik ez da irabazi aurten. Hori da laburpenik zehatzena oriotarrek Donostian lortutako emaitzak azaltzeko, baina inondik ere, labur geratzea litzateke; bai behintzat, etxeko traineruek denboraldi guztian zehar, Kontxan barne, lortu eta egin dutena ondo azaldu nahi bada.\nDonostiako Estropadak lagin egokia dira oriotarrentzat uda nola joan den azaltzeko: nesken trainerua banderak irabazteko faboritoetako bat izan da estropada guztietan, Arraun Lagunakekin batera. Puntu kopuru berarekin bukatu dute liga bi taldeek, baina bandera gehiago lortuta, donostiarrentzat izan da sailkapen orokorreko lehen postua. Lehia estu-estua izan dute bi txalupek, eta zaleen emozioa borborka jartzea lortu dute, estropada ikaragarriak eginez. Kontxan ere halaxe gertatu zen: segundo eta erdiren bueltako aldearekin abiatu zuten bigarren jardunaldia, eta azken unera arte ez zen ezer erabaki. Azkenean, Arraun Lagunakentzat izan zen bandera.\nMutilei dagokienez, helburua ligako Ohorezko Txandan egotea zela azaldu zuten uda hasi aurretik, eta hori beteta geratu da, baita Kontxan ere. Eusko Label liga bukatzeko azken asteburuaren faltan, banderarik ez dute astindu, baina aurrean ibili dira, eta estropadaren batean gailentzeko aukerak ere izan dituzte.\nOrio Arraunketa Elkarteko zenbait kiderekin egon da KARKARA, traineru denboraldiaren argi-ilunak aletu eta aurrera begirako proiekzioaz hitz egiteko.\n"Kontxan gehiago nahi genuen, baina lan itzela egin dugu"\nSanti Zabaleta nesken txalupako entrenatzaileari zapore "gazi-gozoa" laga dio Kontxak. Izan ere, bigarren postua ez da izan urte osoan amestutako saria. Dena den, Zabaletak balio handia eman dio Donostian emandako errendimenduari: "Lan itzela egin dugu bi igandeetan, eta horri eutsiko diogu. Txalupa oso ondo ibili da uretan. Bi egunetako denborei erreparatzea besterik ez dago horretaz jabetzeko".\nOriok lehen kaletik egin zuen arraunean bigarren igandean, Arraun Lagunaken ondoan. Donostiarrek haien kaleari eusteko apustua egin zuten, Oriori norabidea aldatzeko aukerak itxiz. Ondo atera zitzaien. "Uretara ateratzerako, bagenekien hori gerta zitekeela. Talde bakoitzak eskura dituen baliabideak erabili behar izaten ditu estropadak irabazteko, eta donostiarrek asmatu egin zuten. Chapeau", azaldu du kiroltasunez.\nNadeth Agirreri ahotsa mehetzen zaio Kontxaren inguruan galdeginda. Emozioak bizi-bizi ditu oraindik ere patroiak. "Nahi eta ezinarekin egin genuen bigarren luzea. Istriborrera jo nahi genuen, bigarren kaleari eutsi eta korronteari izkin egiteko. Ez ziguten laga. Epaileak bi aldiz atera zigun banderatxoa, eta hor joan ziren aukera guztiak".\nEstropadaren zatiren batean aurretik joan ziren oriotarrak, baina egoera edozein momentutan iraul zitekeela pentsatzen zuen patroiak. "Bi edo hiru segundo aurretik ginela esan zidan Santik uneren batean, baina banekien bandera ez zegoela erabakita oraindik, eta azkenean, hala izan zen".\n"Heldutasun handiko" talde gaztea\nBi denboralditan nagusi ibili eta gero, iaz bajak izan ziren nesken taldean, eta gazteekin eraberrituta hasi zituzten azaroko entrenamenduak. Agirreren hitzetan, ez ziren faboritoen artean sartzen aurtengo udarako. "Izen handiko arraunlariekin indartu ziren talde batzuk udazkenean. Guk, hasiera batean, profil baxuagoa genuen". Hala eta guztiz ere, denboraldiko bi traineru onenetako bat izatea lortu dute. "Meritu ikaragarria du egin dugunak. Esperientzia gutxiko jendea izan da barruan, eta maila oso altua eman dugu ligan eta Kontxan".\nAgirrek hamabigarren denboraldia egin du patroi modura. Urteek eman dioten talaiatik, "ilusio ikaragarriarekin" ikusi ditu taldekide gazteak: "Aurreko bi urteetan bandera asko irabazi dituen talde batean sartu dira, eta haien maila eman dute. Onena erakusten saiatu dira une oro, entrenamenduetan eta estropadetan gogo handiarekin arraun eginez. Harrobikoak izanik, arraun elkartearekiko eta herriarekiko sentimendu handia dutela ikusten zaie, eta gogotsu daude borroka egiteko, Orioren izenak goran jarrai dezan". Guztira, hiru debutari izan dituzte nesken taldean.\nEntrenatzailearen hitzetan, taldeak "heldutasun handia" erakutsi du, emaitza on zein txarrekin. "Zorionez, taldekide guztiek izan dute haien estropada, eta guztiek gozatu dute kirolaz. Goi mailan hori ahaztu egiten da sarri, eta garrantzia eman behar zaio disfrutatzeari ere".\nKontxako bigarren postuaren "pena" oraindik barruan izan arren, Arraun Lagunakekin udan izandako lehia "oso ona" dela uste dute biek, emakumezkoen arraunak koska bat gora egiteko balio izan duelako. "Hori da helburua. Aurten bi talde ibili gara nagusiki banderen lehian, eta hurrengo urtean lau bagara, hobeto", esan du Zabaletak.\nAgirreren iritziz, garaipenak gero eta zailagoak izango dira aurrerantzean: "Goran mantentzeak gero eta lan gehiago eskatuko du, aurkariak ere gora datozelako. Orain talde gazte eta sendoa dugu Orion, eta esango nuke, bide luzea duela aurretik. Dena den, denborak esango du kuadrillaren eboluzioa nolakoa den".\nMutilak ere aurrean\nKontxako bosgarren postuarekin "konforme" egon beharko dutela azaldu du Jon Salsamendik. Entrenatzailearen hitzetan, estropada "oso ona" egin zuten lehen igandean, baina bigarrenean ez ziren nahi bezala ibili. "Xaloegiak izan ginen, inozente samarrak. Inolako konplexurik gabe askatu genuen estatxa, eta ordaindu egin genuen gero".\nHala ere, ez da ausardia hori erakutsi izanaren damu. "Talde gaztea izan dugu aurten, eta Donostian Ohorezko Txandan sartu izanari balio handia ematen diogu", azaldu du.\nEmaitzei erreparatuta, denboraldiko helburuak bete dituztela baieztatu du. "Kontxan eta ligan Ohorezko Txandan izan gara. Denboraldi hasieran, inork ez zuen Orio bost onenen artean sartzen. Zailtasunak zailtasun, lortu dugu talde lehiakor bat garatu eta aurrean ibiltzea", esan du asebeteta.\nTalde gaztea eta arina\nMutilen txalupan ere harrobiko gazte asko izan da aurten. Estropada gehienetan, traineruko bederatzi arraunlari etxekoak izan dira. Gazteen artean, lau estropalarik egin dute debuta. Taldearen egitura "berrituta" hasi zituzten entrenamenduak udazkenean. "Kuadrillaren bi ezaugarri nabarmendu behar dira: batetik, gaztetasuna. Bestetik, taldekideen batez besteko pisua. Sekula entrenatu dudan talderik arinena izan da, eta horrek, noski, ikerketak egitera behartu gaitu traineruaren neurrietan, arraunetan, arraunkeran...", azaldu du.\nPozik agertu da entrenatzailea, taldearen potentziala "zukutzen" asmatu dutela iritzita.\nSalsamendiren iritziz, arraun elkartea "inflexio puntuan" dago, gizonezkoen lehen traineruari dagokionez. "Etxeko gazteekin aurrean ibiltzeak meritua du, baina hurrengo urtean, edo hurrengoan, zaleek eta arraunlariek gehiago nahiko dute", iragarri du.\nTaldea momentu estrategiko interesgarrian dagoela iritzi dio. "Esfortzu handia eskatu du denentzat harrobikoekin aurtengo maila emateak. Orain, honi jarraipena eman eta gora begira jarri nahi badugu, banderak irabaztera, litekeena da proiektu honek muga batzuk izatea; kasu horretan, zergatik ez dugu kanpoan begiratuko? Liga irabazi zenean etxeko arraunlariak baziren, baina Pol Galdiz, Salvagno, Etxaniz, etab. ere bai. Formula egokia topatu beharko da, oreka bat, harrobiko nortasunari eutsi eta, aldi berean, talde garaile bat egin nahi bada".\nKAE1 ligari eutsi diote\nElkarte batek harrobiaren aldeko apustua egiten duen edo ez jakiteko, bigarren txalupari erreparatu behar omen zaio. Aurten ere, mutilen bigarren trainerua kategoriari eusteko gai izan da, maila oso altua izan den ligan. Tripulazioetan ia aldaketarik egin gabe jardun dute lehian, eta haien tartean, jubenilek ere egin dute debuta. Bederatzigarren postuan bukatu dute KAE1 liga.\nJoxemari Olasagastik zenbaki batzuk eman ditu, elkarteak aurten izandako jardueraren dimentsioa hobeto azaltzeko. Horien arabera, Orio AEk 79 jardunalditan parte hartu du —aulki mugikorreko 26tan, bateletan 11, trainerilletan 6 eta traineruan 36—. Guztira 17 bandera irabazi dira, eta urrezko 20, zilarrezko 20 eta brontzezko 17 domina.


Etxetresna elektrikoen bermea | Consumer\nEtxetresna elektrikoen bermea\nErabiltzaileak aparatu berri bat emateko eska dezake, konponketa egokia ez bada.\nEstablezimendu batean erosten den etxetresna elektriko orok, kontsumitzaileak aukeratutako ordaintzeko modua edozein dela ere, berme bat izan behar du. Bertan argi eta garbi zehaztu behar dira haren balio-denbora, estaldura eta garrantzizko alderdi guztiak.\nArgi izan behar dugu bermean dagoen gailu bat matxuratzen zaigunean, establezimendua behartuta dagoela hura konpontzera, baina ez berria ematera. Bi salbuespen daude hemen: bermean aparatu berri bat entregatu beharra jasotzea edo egindako konponketa egokia ez izatea eta, beraz, etxetresna elektrikoak ez funtzionatzea behar bezala. Azken kasu horretan, bezeroak produktuari uko egiteko aukera du, eta establezimenduak dirua itzuli beharko du.\ngarantía-eu matxura zerbitzu


Cookie-politika - Inauteriak\nMerkataritza Elektronikoaren Gizarteko Zerbitzuei buruzko Uztailaren 11ko 34/2002 Legearen (LSSI) 22.2 artikuluak dioena betez, webgune honek, bere funtzionamendua optimizatzeko eta erabiltzailearen esperientzia hobetzeko cookieak erabiltzen dituela jakinarazten dizugu. Webgune honetan cookie-ak ezgaitu gabe nabigatuz gero, cookieak onartzen dituzula ulertzen dugu. Jarraian, cookie-en inguruko informazio xehatua aurkituko duzu, zer nolako cookieak erabiltzen dituen webgune honek, nola aldatu cookie-en konfigurazioa eta zer gertatzen da cookie-ak ezgaituz gero. Webgune honetako pribatutasun neurrien inguruko informazio gehiago aurkituko duzu gure Pribatutasun-politika orrialdean.\n• Cookie teknikoak. Guk geuk sortu eta kudeatutakoak dira, aukera ematen dutenak gure web orrian nabigatzeko eta bertako aukera eta zerbitzuak baliatzeko.\n• Analisi cookie-ak. Guk geuk edo hirugarrenek tratatutakoak, aukera ematen digutenak web orriko erabiltzaile kopurua kuantifikatzeko eta webgunearen erabilpenaren estatistikak neurtu eta aztertzeko.\n• Nola konfiguratu cookie-ak Internet Explorer nabigatzailean.\n• Nola konfiguratu cookie-ak Google Chrome nabigatzailean.\n• Nola konfiguratu cookie-ak Firefox nabigatzailean.\n• Nola konfiguratu cookie-ak Safari nabigatzailean.\nZER GERTATUKO DA COOKIE-AK DESGAITZEN BADITUT?\nCookieak desgaituz gero zer gertatuko den uler dezazun, hona hemen adibide batzuk:\n• Ezin izango dituzu webgune horretako edukiak Facebooken, Twitterren edo beste sare sozialetan partekatu.\n• Webguneak ezin izango ditu edukiak zure hobespen pertsonaletara, online dendetan egin ohi den moduan.\n• Ezin izango duzu webgunearen gune pertsonalera sartu, zure kontua edo zure eskaerak ikusteko.\n• Ezin izango ditugu zure geografia, ordu, moneta edo hizkuntza lehentasunak pertsonalizatu.\n• Webguneak ezin izango digu web analitikak egin bisitarien eta trafikoaren inguruko estatistikak egin ahal izateko.\n• Ezin izango duzu blogean idatzi, argazkirik igo, iruzkinik argitaratu, edukiak puntuatu. Webguneak ezin izango du jakin gizakia edo spam robota zaren.\n• Sare sozial guztiek cookiek darabiltzate, berauek desaktibatuz gero, ezin izango duzu sare sozialik erabili.\nHala ere, webgunean nabigatu eta edukiak ikusi ahal izango dituzu aparteko arazorik gabe.


Hiperloturen garrantzia - Nafarberri\nHome Estilo-liburua Hiperloturen garrantzia\nGorka Jakobe Palazio ordua: 17:38 Estilo-liburua,\nhitzetan URL helbideak jarriz lortzen dira hiperloturak\nHiperloturak edo estekak oso inportanteak dira Interneterako idazten dugunean. Estekek erreferentzietara bidaltzen gaituzte eta boligrafoz egiten den ohiko idazkerari gainbalorea eskaintzen diote. Hortaz, blog eta infoguneetako testuetan loturak jartzea inportantea da oso. Notizia bakoitzean bizpahiru lotura edo esteka jartzeak sinesgarritasuna eman ahal dio testuari, berriemailearen sona goratuz. Blogger zerbitzuan hiperloturak oso errazki burutzen dira. Beheko video honetan ikus daiteke nola jartzen diren estekak testuetan, Blogger sisteman.


Urriaren hasiera izango zen, lagun batek Buber Sarietara “bertsoapp“ aplikazioa aurkezteko esan zidanean. Shanghaien nenbilen lanean eta bertatik nire proiektuaren berri eman nien 2012 koBuber Sarien antolatzaileei.\nErabat ahaztuta neukan, email batek “bertsoapp Buber Sarietako finalisten artean geratu da!” abisua eman zidan arte. Donostiko Kursalera, azaroaren 29an hurbiltzeko deialdia egin ziguten finalistei. Bertaratu eta “Euskara hobeto sustatzen duen proiektua” kategorian lehenengo geratu zen Bertsoapp proiektua.\nSaridun guztien argazkia:\nMomentu horren bideoa:\nEskerrak eman nahi dizkizuet animatu nauzuen guztioi.


Zamora – Leon Ibilaldia – Baigera\nZamora – Leon Ibilaldia\nOn urria 10, 2016 urria 10, 2016 By webaigeraIn Ibilaldiak,Kategoriarik gabe\nPlanifikatu bezala irailaren 19tik 23ra egin genuen Zamora-Leon ibilaldia, 60 lagun, irten ginen goizeko 06:00 Astorga aldera, han hiria ikuzi ondoren Zamorara abiatu ginen, hotelera iritzi eta 14:00 bazkaldu egin genuen, arratsaldez hiriko katedrala ikuzi eta denbora librea.\nBigarrengo egunean gosaldu ondoren Tordesillas ikustera abiatu ginen, bertan herriko plaza nagusia, murailak, Santa Klarako monasterioa.., arratsaldez Salamancara, gia ofizial batekin, leku ederrak ikusi genuen Plaza nagusia XVIII mendekoa, San Martin eliza, Unibertsitatea, Kontxan etxea, katedral zaharra eta berria eta abar.\nHirugarren egunean Canpillora, bertan 680 urteko San Pedro elizatxoa, harriz harri lekuz aldatu zedena ikuzi genuen, ondoren Miranda de Dueroa, bertan itsasontzi baten ordubete inguruko trabesia egin genuen, paisaje ederrak ikusteko aukera eduki genuen.\nLaugarrengo egunean egun guztiko irteera, Sanabriako parke naturalera, bere lako eta guzti, gero La Puebla de Sarabriara joan ginen, erdi aroko herri poli bat, bere gazteluak ikusiz.\nAtzeneko egunean gosaldu ondoren, Toroa joan ginen, bertan Kolegiata, Juderia kalea, Mudejar garaiko eliza eta abar ikuzi ondoren hotelera, bazkaldu eta arratsaldez Leon aldera, bertan San Markosen plazan, erromesen erietxe zaharra, alde saharrean San Isidro kolegiata XI mendeko bitxikeria bat, katedrala bere 1800 metro beirate ederrekin. Bisita bukatuta gero Azpeitiko bidea hartu genuen.\nArgazkiak ikusgai “Gure argazkiak” leihoan.\nErrioxara Oion-Logroño Irteera\nCristobal Balenciaga Museora Irteera


Clara Cordero | Tabakalera - Donostia / San Sebastián\nHaur Hezkuntzako irakaslea eta ikaskuntza-esperientzien diseinatzailea da (aurrez aurreko saioetan eta birtualki). Irakasleei prestakuntza ematen die, proiektuak koordinatzen ditu eta ikaskuntza-komunitateak kudeatzen ditu. Nagusiki esparru hauetan egiten du lan: gamifikazioa, escape roomen diseinua, visual thinking eta visible thinking, storytelling, gaitasun digitala eta komunikazio-gaitasuna.\nHainbat hezkuntza-erakundetan egiten du lan (INTEF, CAM, Telefónica, UCM, prestakuntza-zentroak, ikastetxeak…), aurrez aurre edo, askotan, e-learningaren bidez. Hezkuntza-berrikuntza du ardatz eta etengabe garatzen ditu irakaskuntzaren kalitatea eta eraginkortasuna hobetu dezaketen prozesu aktiboak.\nAgoraAbierta-ko kide birtuala da eta bertan idazten du. No me cuentes historias… ¡Dibújamelas! lankidetza-proiektuaren koordinatzailea da, Gamifica Tu Aula komunitateko bazkide sortzaile eta koordinatzailea, eta Literatil proiektuko editorea. Aktiboki parte hartzen du Asociación Espiral kolektiboan. Sarean murgilduta dago erabat.


18 martxoa, 2021 Iritzia, Itzainak 143\nLehengo batean jostorratza eta haria hartu, eta amona eta ama zanari hainbat aldiz ikusita, zulatutako galtzerdi pare bat patsadaz konpontzen aritu nintzen. Nola aldatu dan orain dela 100 urteko familia hura gaurko etxe-biltegi hau bilakatu arte; gauza erabilgarri batzuekin bizi ahal izatetik milaka trastez inguratuta bizitzera.\nUmeak, gizentzeko joera eragiten duten aurrez-prestatutako janariekin elikatzen ditugu; osasuna, edertasuna, gaztetasuna eta antzeko mitologia besterik ez diren dohainak eskaintzen dituzten produktuak saltzen ditugu; erabili eta botatzeko zenbatezin gauza, sei urte edo askoz gutxiago irauteko asmatutakoak. Hori bai, geroz eta azkarrago aldatzen den itxura eta ontzietan noski. Dudarik gabe despilfarro ekonomiko bat da.\nBi mendetan merkatu-ekonomiak giza mota berri bat sortu digu: kontsumitzailea. Kontsumora iritsi ere ezin duen populazioaren zati handi bat daukagu gaurko munduan, baina, aldi berean gehiegizko kontsumismoa ere bai.\nNazio Batuen Ingurumen Programaren txosten baten arabera, kontsumitzaileen esku dagoen janariaren %17k zaborretan bukatzen du. Beste modu batera esanda, 2019an 931 milioi tona inguru alferrik galdu ziren munduan. Bitartean 690 milioi pertsonak gose arazoak nozitu zituzten.\nKomunismoaren implosioarekin ideologien bukaera ere izan zela pentsatu zen. Baina neoliberalismoa ere ideologia bat da. Merkatuaren legeak, hazkunde mugagabeak eta irabaziak lortzeak, gizakiaren arazoak konpontzeko gai den proposamen errealista bat bezala aurkeztutakoa. Baina ulertzen ari gara zientzia bezala aldarrikatutako ideologia bat besterik ez dela.\nGaltzerdietara itzuliz. Ohartu nintzen nire josketa lanaren bitartez erabilgarri-balio bat ekoizten ari nintzela. Baina merkatuan saltzeko ez izanik lan horren balioa BPGan ez zela kontuan hartuko. Alderantziz, dendara joan eta berriak erosi banitu BPGaren hazkundeari eta enpresa bakarren baten irabaziei ekarpentxoa egingo niela. Eta hazkundea sakratua da neoliberalismoarentzat.\nEkoizpena murriztu biztanleria pobretu gabe? Alde batetik ekologista erradikalak dauzkagu, borondatezko urritasun bizitza baten eta ekoizpen (kontsumo) txikiagotzearen aldekoak. Bestetik berriz, enpresen zuzendariak, etengabe traste eta marketing mezu berriak sortzen eta kontsumismoaren bitartez jendearen alienazioa elikatzen.\nKexu agertzea beharrezkoa da, baina mende honetako kontraesan eta nahitaezko aldaketen inguruan hausnarketa egitea, berriz, derrigorrezkoa. Pentsatzen dut hazkundearen eta kosta ala kosta irabaziak lortzearen lehentasuna arbuiatzen duen ekonomia sozial solidario bat bultzatzea posible dela. Txikiagotzerakoan hutsalkeriaren ekonomia txikiagotu behar dugu. Eta gauzak konpontzen aritzearen bertuateak berreskuratu.\n« Martxoa, bertsoen hilabetea\n«Autobus zerbitzua hobetu beharra dago» »


Ibaimusic webgunea: euskal musika erosteko modu berria, legepean jaistea, zuzenean ordenadorera — Euskal Kultura\nHemen zaude: Hasiera → Albisteak → Ibaimusic webgunea: euskal musika erosteko modu berria, legepean jaistea, zuzenean ordenadorera\nBilbao, Bizkaia. Aurkeztu berria da Euskal Herrian baina internetez eta, beraz, mundu osorako, Ibaimusic.com izeneko internet ataria, ekimen aitzindaria euskal musikaren barruan, atzodanik euskal musika internetez erosteko aukera ematen baitu --disko osoan zein kantu solteak--, zuzenean ordenadorera jaitsita, kalitate handiko bi formatotan (MP3 edo FLAC) eta legalki. Katalogo historiko bat biltzen du --IZ disketxearena-- eta bere baitan topa daitezke, kantarien artean, Amaia Zubiria, Anje Duhalde, Bittor Aiape, Erramun Martikorena, Gontzal Mendibil, Gorka Knörr, Imanol edo Xabier Amuriza bertsolaria; berbena taldeak, dantzarako, tartean, Akelarre, Egan edo Joselu Anayak; rock taldeak, hala nola Asgarth, Bizkar Hezurra, Broken Bihotz o Mak; trikitixa eta folk musika, tartean Auntxa ta Iturbide, Laja ta Landakanda, Txanbela, Marcos Landa edo Xaximiku; koru musika, Orfeoi Donostiarra edo Dan Ignazio korala; Txotxongillo Taldea haur musika; edo Golden Apple Quartet donostiarrek eta Txatanuga Futz Band edo Zubipeko Swing-ek, besteak beste, egiten duten musika alai eta dantzarako kutsakorra (ikus zerrenda artikuluaren azkenean).\nEdo Eguberri musika --oraintxe bertan erdi prezioko eskaintzan--, tartean Zilarrezko Eguberria (San Ignazio abesbatza) edo Olentzero (Errenteria Musikal, Ereintza Elkartea).\nSarean musika saltzen ipini den ekimena Ibaimusic da, Ibaizabal argitaletxeak arlo honetarako zabaldu duen baliabide berria. Erosi nahi diren disko edo kantuak begiratu eta erabaki ondoren, bilatzaila baten bidez ezkerreko zutabean, edo gaika, eskuinekoan, erosteko operazioa bururatzeko eman beharreko pausoak erraz eta argi azaltzen ditu webguneak hemen, euskaraz, gaztelaniaz edo ingelesez, gainera, hiru hauek baitira atariak erabiltzen dituenak.\nErosteko, normala denez, lehenengo erregistratu beharra dago, atarian sartzen aldi oro edo erosketa bat egiten dugun oro datu guztiak eman behar izan ditzagun. Erregistratuta goteak erabiltzaile izen bat eta pasahitza bat ematen dizkizu, identifikatzeko eta operazioak egiteko baliatzen dena. Audio materiala MP3 edo FLAC formatuetan jaitsi daiteke, ondoren CD-Rom batera pasa, audio erreproduktore batean entzun edo eramangarri batera pasatzeko, laguntza sailak biltzen dituen baldintzetan.\nKatalogoa, une honetan eskuragarri dagoena (egilea eta diskoaren izenburua)\n-Donostiako Orfeoia, Euskadiko Orkestra Sinfonikoa CENTENARIO BUEN PASTOR\nEuskal Herrian aitzindaria den Ibaimusic.com-en azala. Webgunea euskaraz, gaztelaniaz edo ingelesez nabiga daiteke


Agur Ikeako arkatz eta paperezko metroei — Gaztezulo\nAgur Ikeako arkatz eta paperezko metroei\nAgur Ikeako arkatz eta paperezko metroei Jasangarritasunaren izenean, altzari enpresak doako elementu horiek ezabatuko ditu. https://www.gaztezulo.eus/albisteak/agur-ikeako-arkatz-eta-paperezko-metroei https://www.gaztezulo.eus/albisteak/agur-ikeako-arkatz-eta-paperezko-metroei/@@download/image/1366_2000 (1).jpeg\nJasangarritasunaren izenean, altzari enpresak doako elementu horiek ezabatuko ditu.\nInoiz Ikea altzari enpresa suediarra bisitatu baduzue, ziur etxera eraman dituzuela pozarren bertan doan eskaintzen dituzten mini-arkatzak eta paperezko metroak. Dendako altzariak neurtu eta apunteak hartzeko elementu horiek baina, aurki desagertuko dira. Arrazoia? Jasangarritasunaren alde enpresak egingo duen apustu indartsua.\nHain zuzen, enpresa suediarrak bere egin du erabilera bakarrek elementuak ekiditeko konpromezua. Etorkizunean neurri gehiago hartuko dituzte, ekologiarentzat jasangarriak diren produktuak lehenetsiz.\nDena den, ez da arrazoi bakarra. Azkenaldian, geroz eta erabiltzaile gutxiagok erabiltzen dituzte arkatz eta metroak, eta horien ordez, zuzenean mugikorrean apuntatzen dituzte beharrezko neurri eta erreferentziak. Teknolgiak beraz, izan du zerikusirik ere aldaketan. Hala, enpresak jasotako datuen arabera, Ikea bisitatzen duten erabiltzaileen %60 dagoeneko ez du arkatzik edota paperik erabiltzen, eta dena mugikorrean jasotzen dute.